Нью-Йорклик шифокор коронавирус ҳақида тўлиқ тушунча берди – O'zbekiston Milliy paralimpiya qo'mitasi\nНью-Йорклик шифокор коронавирус ҳақида тўлиқ тушунча берди\nУ интервьюда инфекция хавфини қандай қилиб 99 фоизга камайтириш ва вирус тарқалишини тўхтатиш мумкинлиги ҳақида аниқ гапириб берди.\nКороновирус ўлимга олиб келадиган даражада хавфлидир. Биз ҳар куни унинг хусусиятлари ҳақида билиб боряпмиз ва унга қарши курашишни ўрганяпмиз.\nДемак, қуйида мутахассиснинг фикрлари билан танишамиз:\nМенинг асосий мақсадим – беморни қўрқитиш эмас, балки ундаги қўрқувни камайтириш ва ўзига бўлган ишончини ошириш. Нутқим давомида озгина ҳиссиётга берилишим мумкин, аммо бу мен қўрқаётганимни эмас, аксинча, яқиндан бери қўрқмай қўйганимни англатади.\n1. Энг асосийси, қўлларингизни назорат қилиш ва уларнинг тоза эканлигини доимo кузатиб бориш. Доимий равишда санитайзер(антисептик восита)дан фойдаланиш керак. Лифтга кириб, тугмачани босдингизми – санитайзер, қандайдир эшикни очдингизми – санитайзер. Агар санитайзерингиз бўлмаса, барча ҳаракатларни тирсак билан бажаринг. Ҳар сафар бошқа одамлар тегиши мумкин бўлган сиртларни дезинфекция қилиш керак.\n2. Иккинчи муҳим нарса – қўлларингиз билан юзингизга тегмаслик, буни онгли равишда кузатиб бориш шарт. Биз ҳар доим ҳам юзимизга тегиб турамиз, ҳатто буни сезмаймиз. Статистикага кўра, одам ўзи англамаган ҳолда юзига кунига 90 марта тегади. COVID-19 касалига чалинган инсон билан билмаган ҳолда қўл билан саломлашдингиз ва кейин юзингизга қўл билан тегдингизми? Тамом! Сиз ҳам касал бўлдингиз!\nТиббий маданиятни қандай оширишимиз ва ўзимизни қандай қилиб тарбиялашимиз керак? Бунинг усулларидан бири ниқоб тақишни бошлашдир. Гап шундаки, бу сизни инфекциядан ҳимоя қилади (кўп ҳолларда ҳаво орқали ҳам юқтириш мумкин), яъни юзингизга тегмасликни ўргатади. Бу ҳар қандай ниқоб бўлиши мумкин (шунчаки юзингизга шарф боғлаб қўйишингиз ҳам мумкин) – бу сизга машғулот ускунаси(тренажёр) сифатида ишлайди. Юзингизда ниқоб бўлса, шунчаки юзингизга тегишни тўхтатасиз.\n3. Учинчидан – сизга респиратор керак эмас.\nКасалхонада бемор билан хонада бўлганимда респиратор кияман ва биз беморни йўталишига олиб келадиган махсус шилимшиқни олиб ташлаймиз. Қолган вақтларда мен оддий ниқоб тақаман. Гонконг ва Сингапурда ушбу қоидаларга риоя қилиш (беморлар билан одатий муносабатда бўлганда жарроҳлик ниқобини кийиш ва махсус даволаш жараёндарида респираторни кийиш) тиббий ходимлар орасида касалликка чалинишга олиб келмади. Ҳа, Нью-Йорк клиникаларининг тиббий ходимларидан кимдир касал бўлиб қолди, аммо бу ҳимоя воситаларининг йўқлиги билан боғлиқ. Терапевтлар 15 дақиқадан кўпроқ вақт давомида беморлар билан алоқа қилишган, тиббий намуна олишган ва ҳоказо. Ҳозир шифохонамизда тиббий ходимлар орасида бирорта ҳам касаллик юқтирганлар қайд этилмади. Оддий шароитларда: кўчада, дўконда ва бошқа масканларда респиратор керак эмас.\n4. Тўртинчиси – ижтимоий масофа. Бир-бирингиздан 1,5-2 метр масофада туринг. Буни қилиш жуда қийин иш эмас. Оддий қоида, аммо жуда фойдали. Дорихонага ёки дўконга борганингизда, навбатда турган одамнинг орқасида туришингиз шарт эмас. Ундан бир неча қадам нарида туринг.\nАгар сиз ушбу тўртта оддий қоидани тушуниб, тўғри қабул қилсангиз, қўрқув йўқолади. Ташқи дунёдан қўрқманг, қўшнингиздан қўрқманг. Назаримда, ушбу тўртта қоидани билиш эркинлик ҳиссини беради. Ахир, дўконларда, почта бўлимида, банкларда ва ҳоказоларда ишлаш учун қолган одамлар (улар касал бўлиш хавфи юқори бўлганлар тоифасида), душман сифатида қабул қилинади. Сиз юқтиришнинг ягона усули – ифлос қўлларингиз билан юзингизга тегизганингизда ёки касал одам билан узоқ вақт муносабатда бўлишда. Буни англаб етсангиз, керакциз қўрқувни йўқ қилади, сизга улкан енгилликни беради. Дўконларда ишлайдиган ва уйингизга озиқ-овқат маҳсулотларини етказиб берадиган одамлар душман эмас, балки қаҳрамонлардир.\nШунинг учун касал қариндошингиз билан бир квартирада бўлишдан қўрқманг – шунчаки ушбу оддий тавсияларга амал қилинг. Ушбу вазият бўйича иккита истисно мавжуд: агар сизнинг оилангизда кекса инсон ёки яқинда кимёвий терапия муолажаларини олган киши бўлса, у учун бемор билан алоқани мутлақо чеклаш ва уни алоҳида хонага ажратиб қўйган яхшироқ. Аммо, агар бунинг имкони бўлмаса, унда бу одамнинг бемордан ҳоли бўлишини доимий кузатиб бориш керак.\nКасалхонага қачон бориш керак? Ягона жавоб – нафас олишда қийинчилик бўлса.\nБизнинг касалхонамизга деярли барча ёш гуруҳлари келади: 23 ёш, 35 ёш, 45 ёш – ва уларнинг аксариятида сурункали касалликлар мутлақо йўқ. Пандемия бошланганда касаллик фақат кекса одамларга, шунингдек, жиддий касалликлар(диабет ёки саратон касаллиги)га чалинган одамларга таъсир қилади, деган нотўғри тушунча тарқалган эди, аммо бу ҳақиқат эмас. Сўнгги уч ҳафта давомида мен фақат COVID-19 бўлган беморлар билан ишладим ва барча ёш гуруҳларини кўрмоқдаман. Масалан, 35 ёшли беморлар кўп. Кекса ва бир оз катта бўлганлар учун жараён бироз қийинчилик туғдиради. Касаллик оғир кечаётган ёшлар ва касалликка бардошли кекса одамлар ҳам бор.\nЭҳтимол, ижтимоий изоляция 3 ойдан 9 ойгача давом этади. Бу узоқ вақт. Аммо пандемиянинг тарқалишини бошдан кечирган барча йирик шаҳарларнинг тажрибаси шуни кўрсатадики, биринчи нарса коронавируснинг тарқалиш чизиғини чеклаш. Касалхоналар тўлиб кетмаслиги учун курашиш. Ўйлайманки, ўзини ўзи изоляция қилиш – бу сиз келгуси бир неча ой давомида яшашнинг бир усули сифатида қабул қилишингиз керак бўлган ҳодиса. Ўзингизни қандай тутиш қоидаларини билсангиз ваҳимага тушишга ҳеч қандай сабаб йўқ. Бу бир-бири билан ва ташқи дунё билан ўзаро муносабатларнинг янги усули. Асосийси, янги қоидаларга кўникиш. Қоидалар одат тусига кириши билан сизга қийин ва қўрқинчли кўринмайди.


Никколо Макиавелли (1469-1527; Италия) | www.ziyouz.uz\nБош саҳифа Жаҳон насри онлайн антологияси Никколо Макиавелли (1469-1527; Италия)\nРубрика: Никколо Макиавелли (1469-1527; Италия)\nНикколо Макиавелли (Niccolò di Bernardo dei Machiavelli) Европа уйғониш даврининг энг мураккаб сиймоларидан бири.\nМураккаблик ҳукмрон тўдаларнинг Макиавелли ижодини халқдан яширишга уринганлигидан, унинг ғояларини бузиб талқин этишдан келиб чиққан. Макиавеллининг барча асарлари ҳам бу кунга тушмаган. Асли ёзувчи ва шоир бўлган бу одам тарихчиликда ҳам баракали қалам тебратган. Бироқ Макиавелли фалсафа ва сиёсатшуносликка оид асарлари билан тарихда чуқур из қолдирди. “Ҳукмдор” унинг шоҳ асари ҳисобланади.\nМакиавелли сиёсат ва жамиятшуносликнинг ўзини, айниқса, уларнинг ўзаги бўлмиш ҳокимиятшуносликни образ даражасига киритиб, қиёфа берди ва қурби етганча ҳақиқатни тараннум этди. Ҳа, у бор нарсани таърифлади. Бу нарса, албатта, шоҳларга, қиролларга, дин пешволарига ёқмасди.\nНикколо Макиавелли. Ҳукмдор\nОЛИЙ ҲАЗРАТЛАРИ ЛОРЕНЦО ДЕИ МЕДИЧИГА — НИККОЛО МАКИАВЕЛЛИДАН Одатда, ҳукмдорни хурсанд этиш ва оқибатда меҳрини қозониш ниятида, одамлар бисотидаги энг ардоқли нарсаларидан отми, қурол-яроғми, ажойиб матоларними ёки қимматбаҳо тош, зебу зийнатларми, хуллас, ҳукмдорларнинг шаъну шавкатига мос келадиган буюмларни совға қиладилар. давоми…\nРукнларНикколо Макиавелли (1469-1527; Италия)


Миржалол Қосимов: Футбол-бу жанговор ўйин. Жароҳат олган футболчиларга соғлик тилайман\nCoca Cola суперлигаси 21-тур “Қўқон-1912” – АГМК учрашувидан кейинги матбуот анжуманининг биринчи қисмида АГМК бош мураббийи Миржалол Қосимов иштирок этди.\nАлбатта бугунги ўйинни шиддатли ва кескин куршалар остида ўтишини кутгандик. Ҳақиқатдан ҳам бу нарса ўз тасдиғини топди. Айни дамда жамоамиз ҳам Қўқонликлар ҳам медаллар учун кураш олиб боришмоқда. Авваламбор футбол бу – жанговор ўйин. Суҳроб Бердиевга соғлиқ тилаймиз. Бу футбол тўқнашувларга бой ўйин. Норбековнинг ҳам боши ёрилди. Албатта атайин қилинган йўқ. Ўз-ўзидан кўриниб турдики ҳар бир жамоа олдига қўйган мақсади учун астойдил ҳаракат қилди. Бунақа ўйинларда вазиятлар унчалик кўп бўлмайди. Мурод Холмуҳаммедовнинг зарбаси гол бўлди ва “Қўқон-1912”га ғалаба келтирди. Аслида бугунги учрашув дуранг мос эди. Футбол шуниси билан қизиқ. Бугунги ғалаба билан Қўқонликларни табриклайман. Чемпионатимиз ҳам якунига етиб бормоқда ва шиддатли ўйинлар кўп бўлмоқда. Албатта эгаллаб турган жойимизни сақлаб қолиш учун ишлаймиз. Жароҳат олган ўйинчиларга соғлиқ тилаб қоламиз.\nОстон Ўринов, Элдор Шомуродовларга ўхшаган футболчилар кўп бўлишини тилайман. Бошқа давлат бошқа менталитетда ўйнаб кетиш осон эмас. Европада ўйнайдиган футболчиларимиз кўп бўлиши ўзбек футболининг ривожига катта ҳисса қўшади.\nЎзимизда мураббийлар бор, сероб. Лекин уларни ишлатиш ҳар бир клуб раҳбарларига боғлиқ.\nСанжар Турсунов тажрибали футболчи ва у қанотларда ҳам марказда ҳам бемалол ўйнай олади. Шунинг учун уни бугун марказда қўйдик. Санжар бугун ёмон ҳаракати қилгани йўқ. Ютқаздик, футболда бўлиб турадиган ҳолат.\nНафақат бугун балки, олдинги “Насаф” билан бўлган баҳсда ҳам ғалаба учун майдонга тушгандик. Совринли ўринлар учун курашаётган жамоа ана шундай ўзаро учрашувларда яхши натижа қайд этиши лозим. Бугун вазиятлардан фойдалана олганимизда тамоман бошқача бўлармиди? Масалан, Ҳусниддин Ғофуров бирга-бир вазиятдан фойдаланганида бошқа ўйин гувоҳига айланган бўлардик. Бугун ҳар икки жамоа ҳам чиройли ўйин намойиш этишди.\nМурод Холмуҳаммедовнинг кучли зарба соҳиби эканлигини билардик. Кутилмаганда берган зарбаси дарвозамиздан ўрин олди. Унинг зарбасини дарвозабонимиз ҳам кўролмай қолди.\nКейинги турда “Пахтакор” билан қандай ўйнаймиз ? Башорат қилишни ёмон кўраман. Ҳар бир ўйинга ғалаба учун майдонга чиқамиз. Мақсадимиз мухлисларимизни хурсанд қилиш.


Ҳадис шарҳи: Мол – дунё фитнами? - Баҳоуддин Нақшбанд ёдгорлик мажмуаси маркази\n“Каъб ибн Иёз (р.а.) ривоят қилади: «Расулуллоҳ (с.а.в.)¬нинг бундай деб айтаётганларини эшитдим: “Ҳар бир уммат учун фитна бор, менинг умматим фитнаси мол-дунёдир” (Имом Термизий).\nШундай экан, мол ва моддиятни ёмонлашдан мақсад, агар ҳушёр, сергак бўлинмаса, ахлоқий ва диний жиҳатдан тубанлашишга олиб келиши мумкинлигидан огоҳлантиришдир. Унутмайликки, тараққиёт, ривожланиш йўқчилик ва эҳтиёждан келиб чиққани каби, қолоқлик ва танбаллик ҳам бойлик келтирган тўкинлик, исроф сабабли юзага келади. Бунга энг ёрқин мисол Саодат асри ва ундан кейинги саҳобалар давридир. Ўша пайтда очликдан силласи қуриб, қорнига тош боғлаб юрган одамлар қисқа муддатда дунёнинг уч қитъасига Аллоҳнинг ҳақ динини етказишди. Замонлар ўтиб, бутун дунё хазиналари мусулмонларга қараб оқа бошлаганида эса, одамлар бамай¬лихотирликка ва дангасаликка берилишди. Оқибатда илм-фан, давлат бошқаруви ва бошқа соҳаларда дунёга устозлик қилган мусулмон олами тараққиётдан орқада қолган, қарам ва боқиманда ҳолга тушиб қолди.\nШундай экан, азалий ва абадий ҳақиқатларни етказувчи бўлган Пайғамбаримиз (а.с.)нинг мол-дунё борасидаги тутум¬ларини ушбу ҳадисдан билиб олсак бўлади: «Одамлар мол-дунё борасида тўрт қисмдир: бир банда бор, Аллоҳ унга мол ва илм берган, у моли хусусида Аллоҳдан қўрқади ва уни силаи раҳм учун сарфлайди. Молидаги Аллоҳнинг ҳаққини билади ва уни адо этади. Мана шу одам энг юксак мартабага эришади.


Жазирама туфайли Британия қироллик гвардиясининг беш аскари ҳушидан кетди\n21:28 / 17.06.2017\nФото: ©REUTERS/Peter Nicholls\n17 июнь куни Буюк Британия қироличаси Елизавета II шарафига Лондонда ўтказилган парад вақтида ҳаво ҳарорати 27 даража иссиқ бўлди. Оқибатда беш нафар қироллик гвардиячиси иссиқдан ҳушини йўқотиб, ерга қулаган. Бу ҳақда мамлакат қуруқлик кучлари расмий вакили хабар бермоқда.\n— Биз қиролича Елизавета II нинг расмий туғилган куни муносабати билан ўтказилган парад вақтида бир неча аскарнинг қулаганини тасдиқлаймиз, — деди у ва гвардиячиларга сув берилгани ҳамда тиббий ёрдам кўрсатилганини қўшимча қилиб ўтди.\nDaily Express берган маълумотга кўра, парад ўтаётган вақт Лондонда ҳаво 27 даража иссиқ бўлган. Бу мавсумнинг ушбу ойига нисбатан анча юқори ҳисобланади.\nЭслатиб ўтамиз: Елизавета II икки марта туғилган кунини нишонлайди. Улардан бири ҳақиқий (21 апрель) бўлса, иккинчиси расмий (июннинг иккинчи шанбаси) ҳисобланади.\nДавлат ташрифи ишчи ташрифга айланганда: Елизавета II учун Трамп ўн иккинчи АҚШ президенти\n03:16 / 14.07.2018\nЖанубий африкалик 81 ёшли аёл Лондонгача 12 минг км йўлни эски машинада босиб ўтди\n00:58 / 05.07.2018\nҚиролича Елизавета II жарроҳлик амалиётидан бош тортди\n22:02 / 02.07.2018


Интернет биз кутгандек бўлмади(ми)? - Terabayt.Uz\nИнтернет биз кутгандек бўлмади(ми)?\nИнсониятнинг энг буюк ихтироларидан бири бўлган интернет биз кутгандек бўлмади.\nЯқинда бу мавзуда The New York Times журналида мақола эълон қилинди. Унда мутахассислар фикри келтириб ўтилган. Бу маълумотларни сизга ҳам илиндик.\nИнтернетдаги тенгсизлик кенгайиб бормоқда\n▪“Ҳашаматли“ интернет оммалашиб бормоқда. “Олдинлари, онлайн хизмат ва товарларга пул сарфлаш соддалик саналарди. “Айланма йўллар“ни билмаганларгина интернетдаги хизматларга пул сарфлайди, деб ҳисобланарди. Ҳозирда эса онлайн хизматларга обуна бўлиш статус рамзига айланган. Яқин келажакда эса сиз фойдаланадиган интернет сифати унга қанча пул сарфлашингизга боғлиқ бўлади“. -Кевин Руз\n▪Америка ҳам тўлиқлигича тезкор интернет билан қопланмаган. “Маълумот юклаш тезлиги сониясига 100 мегабит ёки ундан юқорироқни ташкил этувчи тезкор интернет охирги йилларда кенг оммалашаётган бўлишига қарамай, Қўшма Штатларнинг шаҳардан ташқари ҳудудларида бу ҳамон муаммолигича қолмоқда. 2016 йилги маълумотларга кўра, Америка қишлоқларида яшовчи аҳолининг фақат учдан бирида тезкор интернетга уланиш имкони бўлган. Федерал коммуникация комиссияси статистикасига кўра эса, 2018 йилга келиб ҳам АҚШ қишлоқларидаги 40% аҳоли тезкор интернетга эга бўлмаган. Юқоридаги харитада аҳолисининг камида ярми тезкор интернетга эга ҳудудлар бўяб кўрсатилган“. -Кети Пик\n▪Ҳозирча 5G 5G эмас. “Автобус бекатида туриб ҳам киноларни стриминг қилиш имконини берувчи энг тез мобил интернет бутун дунё бўйлаб фақатгина саноқли шаҳарларда жорий қилинган. Операторлар ўзлари тақдим қилаётган тамоқларини 5G деб атайди, лекин уларнинг ҳаммаси турлича технологиялардан фойдаланганликлари сабаб бир оператор тақдим қиладиган 5G тезлиги бошқасиникидан ўта катта фарқ қилади“, дейди бутун дунёдаги мобил ва симли интернет тезлигини кузатиб борувчи Ookla компанияси вакили Адрейн Блам. Юқоридаги графада ҳар бир минтақага тегишли айлана у ерда нечта шаҳарда 5G тармоғи борлигини кўрсатади“. -Кети Пик\nХитойда бутунлай янгича интернет барқ урмоқда\n▪Миллиардлаб одамлар ишлатаётган иловалар ҳақида сиз ҳаттоки эшитмагансиз ҳам. “BAT (Baidu, Alibaba ва Tencent) номи билан танилган биринчи авлод Хитой техногигантлари интернетга фақат компьютерлар билан уланиш имкони бўлган йилларда яратилган. Бироқ мобил интернет ривожланиши билан худди шундай бошқа бир учлик - TMD (Toutiao, Meiyuan/Dianping ва Didi Chuxing) дунёга келиб, хитойликлар ҳаётининг ҳар бир жабҳасида ўзгариш ясади. Бундан ташқари, уларнинг кўпчилиги гўё саккизоёқ каби кенгайиб, бир вақтнинг ўзида бир нечта соҳаларни қамраб олди. Юқоридаги чизмада хитойликлар кенг фойдалаувчи иловаларнинг баъзилари улар бажарадиган функциясига кўра жойлаб чиқилган“. - Йирен Лу\n▪Хитой интернети бутунлай ўзгача истиқболни шакллантириши мумкин.\n“WeChat аслида оддий чат иловаси сифатида яратилган эди, ҳозир эса супериловага айланган. Ойлик фаол фойдаланувчилари сони бир миллиарддан ортиқ платформа энди шунчаки ижтимоий тармоқ эмас - унинг ёрдамида тўловлар амалга ошириш мумкин, бошқалар билан алоқа қилиш, истиқболда унинг воситасида онлайн бизнес қилиш ҳам мумкин. 2008 йилда Apple'нинг App Store'ни очиши билан мобил интернетнинг биринчи босқичи бошланган ва бунга ҳам ўн йилдан ошди; худди шундай WeChat ҳам келажак интернети, яхшими-ёмонми, қандай бўлишини маълум даражада кўрсатади“. -Йирен Лу\nҲукумат назорати кучайиб бормоқда\n▪Ҳукумат ҳомийлигидаги нотўғри маълумотлар ёмғири жала бўлиб қуйилмоқда. “Оксфорд интернет институти маълумотларига кўра, охирги икки йилда сиёсий дизинформация (атайлаб тарқатилган нотўғри маълумот) тарқатувчи давлатлар сони икки баробар ортиб, 70 тага етган. Бундай мақсадлар учун, айниқса, Facebook'дан фойдаланилади. Платформада жами 56 та ҳукумат томонидан ташкиллаштирилган ахборот операциялари аниқланган. Энг даҳаштлиси шуки, дизинформация тактикаси аниқланиб, бу ҳақда ҳисобот берилганда, бошқа давлатлар бу усулларни ўрганиб олиб, амалга татбиқ қилмоқда, яъни ҳукуматлар бир-биридан ўрганмоқда. Юқоридаги харитада бўяб кўрсатилган мамлакатларда ҳукумат доимий равишда ёки сайловлар пайтида дизинформация опертасияларини олиб боради“. -Деви Алба\n▪Туркия ва цензура кенг тарқалган бошқа давлатларда интернетдан ҳақиқатни қидириш ўз калласини кундага қўйиш кабидир. “Президент Эрдоғаннинг цензурали режими остидаги турклар одатий, кунлик мавзулар, масалан, зилзиланинг неча баллик бўлгани, маҳалласидаги ёнғиннинг сабабчиси ва валюталар курси ҳақида бемалол маълумот топишлари мумкин. Бироқ мамлакатда Wikpedia ва бошқа кўплаб сайтлар тақиқланган, интернетда ёки Facebook'да ҳукуматга қарши айтилган гап билан кўз очиб юмгунча қамоқхонада ўтирган бўлишингиз мумкин. Масаланинг энг ачинарли жиҳати шуки, турклар ҳаттоки қандай маълумотлардан бехабар эканликларидан бехабар“. -Сузи Ҳансен\nЎҚИНГ: Android-смартфондаги Chrome’ни доимо «Инкогнито» режимида ишлайдиган қиламиз


Тошкент вилояти ИИББ тажовузга учраган 14 ёшли қиз бўйича изоҳ берди | Qalampir.uz\nТошкент вилояти ИИББ тажовузга учраган 14 ёшли қиз бўйича изоҳ берди\nЖамият\t17 Март 13:11 31967\nКуни кеча ЎзАда Тошкент вилояти Ўрта Чирчиқ туманида 2020 йилнинг сентябрь ойида 14 ёшли қизалоқ ўғирланиб, зўрлангани ҳақида хабар эълон қилинди.\nТошкент вилояти ИИББ Ахборот хизмати 14 ёшли қизалоқнинг номусига теккан шахслар билан боғлиқ ҳолат бўйича изоҳ берди. Унга кўра, ҳозирда мазкур жиноят иши юзасидан прокуратура органлари ва вилоят ИИББ назоратида тергов ҳаракатлари олиб борилмоқда.\nМаълум қилинишича, ўтган йил 16 сентябрь куни Ўрта Чирчиқ туманда яшовчи фуқаро Б.А. туман ИИБга ариза билан мурожаат қилади.\nАризада 2006 йилда туғилган қизи Д.О. 11 сентябрда уйдан чиқиб, бедарак йўқолганлигини, уни топишда кўмак сўрайди. Ўрта Чирчиқ тумани ИИБ ходимлари томонидан олиб борилган тезкор-қидирув ва суриштирув ҳаракатлари натижасида вояга етмаган қиз 26 сентябрь куни Нурафшон шаҳрида эканлиги аниқланади ва тегишли ҳужжатлар расмийлаштирилиб, уйига қайтарилади.\nҲолат бўйича вояга етмаган Д.О. билан ўтказилган суҳбатда ҳақиқатан ҳам 2020 йил 11 сентябрь куни ўзига олдиндан таниш бўлган фуқаро А.Х. билан биргаликда чиқиб кетганини маълум қилган.\nШунингдек, гумондор 1991 йилда туғилган А.Х. ўз кўрсатмасида, фуқаро Д.О. унга ўзини 2000 йилда туғилганлигини айтиб таништирганини ва ижарада яшаш учун уй топиб беришини сўраганини, шу сабабли унга Нурафшон шаҳридаги кўп қаватли уйлардан бирини ижарага олишга ёрдамлашганини, лекин ижара уйда Д.О.нинг бир ўзи яшаганлигини маълум қилган.\nСуруштирув давомида, вояга етмаган Д.О. уйидан чиқиб кетган вақтда отаси Б.А. турмуш ўртоғи Д.А. билан (2017 йилдан 2020 йил 16 сентябргача) Россияда бўлганликлари аниқланган.\nВояга етмаган Д.О.га нисбатан тайинланган судга оид психиатрия ва психология комплекс экспертизаси хулосаси олинмаганлиги сабабли 2020 йил 30 октябрда жиноят иши бўйича олиб борилаётган дастлабки суриштирув ҳаракатлари тўхтатилган.\nҲозирда мазкур жиноят иши қайта тикланган ва тергов жараёнида барча ҳолатлар аниқланмоқда.\nТошкент вилояти тажовуз\n14 Октябрь 18:54 31324\n14 Октябрь 17:48 30116\n13 Октябрь 23:05 29315\n14 Октябрь 20:43 23844\n15 Октябрь 12:14 22859


Миллиардер коронавирус ҳақида нима дейди? | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nМиллиардер коронавирус ҳақида нима дейди?\nМиллиардер коронавирус ҳақида нима дейди...\n19:07 / 18 Oct\n"Microsoft" асосчиси Билл Гейтс дунёнинг энг бадавлат одамларидан бири. У пандемия тарқалгандан бери бу ўлатни бартараф этиш ҳақида қайғуриб келади. Жумладан, Гейтс коронавирусга даво бўлувчи муқаррар вакцина учун маблағ ажратишга ҳам тайёр.\nУ куз келиб, инфекциялар мавсуми бошлангач, кузда вазият ёздагидан ҳам ёмон бўлишини башорат қилди. "Microsoft" асосчисининг сўзларига кўра, касалланиш кўрсаткичлари ҳозирданоқ ўсиб бормоқда, совуқ кунлар бошланиши билан одамлар вақтини ёпиқ хоналарда ўтказишади, бу ҳолат касалланиш сони ортишига олиб келиши аниқ.\nЗарневс сайтининг ёзишича, дунёнинг энг бой кишиси вакцина пайдо бўлгунига қадар одамларда вирусга қарши кураш олиб боришнинг ягона йўли борлигини ва бу йўл ўз хатти-ҳаракатларини назорат қилиш эканлигини таъкидлади.\nЭслатиб ўтамиз, бир муддат олдин, Билл Гейтс коронавирус пандемияси камида 2022 йилга қадар давом этиши ҳақида айтган эди.


Баҳодир Матлюбов: “Ички ишлар ходими халқ хизматкори бўлиши керак” – HURRIYAT\nБаҳодир Матлюбов: “Ички ишлар ходими халқ хизматкори бўлиши керак”\n1 hafta oldin behzod 72\nОдам осойишта ва тинч заминда туғилиши мумкин. Бироқ барибир ҳаётининг давомида кечадиган осойишталиги ва тинчлиги унинг ахлоқ тамойиллари, яшаётган муҳити ва истиқомат қилаётган мамлакатининг чиқарган қонунлари-ю олиб бораётган сиёсати билан узвий боғлиқ бўлади.\nШу маънода, ҳар бир мамлакатда ички ишлар органлари тизими мавжуд. Бу соҳа вакилларининг мамлакат осойишталиги йўлида бетиним хизмат қилишини яхши биламиз. Буни ҳаёт деб қўйибди, ҳамиша қувончу ташвишлар ичида яшаймиз. Шу боис, уйини ўғри урган ҳам, бирор ноҳақликка учраган ҳам, биров билан муштлашган ҳам ички ишлар органларига мурожаат қилади. Бу соҳа вакиллари эса ҳар доим ўзгалар ташвишини елкалаб яшашга маҳкум!\nБиз бугун соҳанинг ўзига яраша машаққатли ва шарафли юмушлари, ички ишлар органлари ходимининг халқ орасидаги нуфузи, мамлакатимизда малакали кадрлар тайёрлашда таълим даргоҳларининг ўрни ҳақида Ўзбекистон Республикаси Ички ишлар вазирлиги Академияси бошлиғи, генерал-лейтенант, доцент Баҳодир Аҳмедович Матлюбов билан суҳбатда бўлдик.\n— Баҳодир Аҳмедович, аввало, ички ишлар органлари тизимидаги фаолиятингиз, бу соҳага қизиқишингизга нималар сабаб бўлганлиги ҳақида гапирсангиз?\n— Мен ички ишлар органлари тизимида ишни 1973 йилда бошлаганман. У пайтда ушбу тизим учун кадрлар етишмаслиги муаммоси мавжуд эди. Ўша пайтдаги комсомол ташкилотининг йўлланмаси билан бу соҳага ишга келиб, Самарқанд шаҳар ички ишлар бўлимида жиноят-қидирув бўлими инспектори вазифасида иш бошлаганман.\nБу соҳа менга олдиндан бегона эмас эди, чунки отам ҳам ички ишлар органлари тизимида меҳнат қилган. Шунинг учун болаликдан шу соҳага қизиққанман. Мени бу тизимга ишга қабул қилган устозим, генерал-майор Тилла Абдуллаев Самарқанд вилояти Ички ишлар бошқармаси бошлиғи эди. Менинг дастлабки қадамларимда бу инсоннинг хизматлари кўп бўлган.\n— Сиз иш бошлаган даврда ички ишлар органлари тизими ходимларининг кунлик иш фаолияти қандай бўлган?\n— Самарқанд шаҳар ички ишлар бўлимининг жиноят-қидирув бўлимида 32 киши ишлаганмиз. Бизга иш бўйича ҳудудлар бўлиб берилар ва шу бўйича иш олиб бориларди. Биз эса янги ишга келган, жиноят-қидирув фаолияти ҳақида ҳеч қандай тушунчага эга эмасдик. Бироқ ўшанда устозларнинг ўрни ва кўмаги катта бўлган. Яъни, устоз-шогирд анъанаси яхши ривожланган эди. Носир Саидов деган катта инспектор бўларди, эринмасдан бу соҳанинг ҳар бир сир-синоатини тушунтириб, устозлик қилганди.\nЭрталаб ишга келганимизда йўриқномавий йиғилиш ўтказиларди, ходимларга бир кунлик ишлар бўлиб бериларди. Кейин ҳудудларга чиқиб кетардик. У пайтларда ҳозиргидек шароит, хизмат автоуловлари ва техникалари йўқ эди. Битта хизмат хонасида 9 киши ўтирардик. Кундузги соат 09.00да чиқсак, хизмат давомида ҳар соатда 02 (навбатчилик қисми)га телефон қилиб, янги топшириқлар олардик, кечқурунги соат 23.00да ишимиз бўйича ҳисобот берардик. Янги жиноят ҳолатлари бўлса, топшириқ олиб, уни бажаришга киришардик.\nИчки ишлар органлари тизимида самарали ишлаш учун, албатта, Жиноят-процессуал кодекси, Жиноят кодекси ва бошқа қонунларни мукаммал билиш талаб этилади. Иш жараёнидаги ҳар бир хатти-ҳаракатга баҳо бериш, самарали ишлаш учун кодекс ва қонунларни билмаса бўлмайди. Мен кодексларни ёд билардим, уларга ўзгартишлар киритилса, ўша жойига янги таҳрирни киритиб, елимлаб ёпиштирардик, юпқагина китоб, вақт ўтган сари қалинлашиб кетарди.\n— Ёш бўлгансиз, жиноят қидирув бўлимида ишлашнинг ўзига яраша мураккаб жиҳатлари бўлган бўлса керак?\n— Ҳар бир иш ўз замонига қараб бўлади. У пайтда собиқ Шўро замони, чегаралар йўқ эди ва ўз-ўзидан жиноят олами ҳам бошқача тусда кечарди. Ўзи умуман жиноятчилик учун чегара деган нарсанинг ўзи йўқ. Жиноятчининг номи ҳамма жойда битта – жиноятчи, у на миллат, на минтақа танлайди. Ўша пайтдаги вазият билан ҳозиргисини солиштирсак, кескин фарқ қилади. Бугунги кунда бу соҳа вакиллари учун ҳамма шарт-шароит яратиб берилди. Ички ишлар вазирлиги, вазирлик Академияси, вилоят, туман ички ишлар органлари тамоман янгича қиёфада ташкил қилинди.\nМен ишлаган Самарқанд шаҳридаги Сиёб ҳудудини оладиган бўлсак, уч нафар оператив ходим ўша ердаги ишларни олиб борардик. Агар ҳозир қарайдиган бўлсак, у ерда уч ходим ўрнига 30 нафар ходим ишлаётган бўлса, ажаб эмас. Қолаверса, бугун автотранспорт, компьютер техникаси, интернет, мобил алоқа каби тезкор алоқа усулларининг ҳаммаси яратиб берилмоқда. Демак, бугун ички ишлар органлари ходимлари яйраб ишлаши мумкин.\nИнспектор, катта инспектор, бўлим бошлиғи, Самарқанд вилояти Ички ишлар бошқармаси жиноят қидирув бўлими бошлиғининг ўринбосари, Сиёб тумани ИИБ бошлиғи, Самарқанд вилоят ИИБ бошлиғининг ўринбосари, Самарқанд вилоят ИИБ бошлиғининг ўринбосари – Самарқанд шаҳар ички ишлар бошқармаси бошлиғи, Бухоро вилояти ИИБ бошлиғи вазифаларида ишлаганман. Кейинчалик Республика Ички ишлар вазирининг биринчи ўринбосари, Божхона қўмитаси раиси ва Ички ишлар вазири лавозимларида фаолият олиб бордим.\n— У пайтларда террористик қўпорувчилик ҳаракатлари тез-тез содир этиларди. Бунга қарши курашиш қандай кечган?\n— Биз вилоятда ишлаган пайтимизда жиноятчиларни билардик. Бироқ, очиғи ўзимиз ҳам терроризм нима, эктремизм нима тушунмасдик. “Ойнаи жаҳон” орқали билардик, холос. Бироқ кейинроқ бу ҳаракатларга қарши кескин курашишга тўғри келди. Бу офат бизга ўтиш даврида Афғонистон орқали кириб келган… Биздаги жиноятчилик, терроризм, экстремизм, наркобизнеснинг авж олишида Афғонистоннинг таъсири катта. Сурхондарё вилояти орқали 160 километр сув орқали ўтадиган чегарамиз бор. Сув орқали бўлса ҳам бу чегаранинг мамлакатимизга катта хавфи, таъсири бор!\nШунингдек, терроризм, экстремизмнинг яна бир асосий ўчоғи Фарғона водийси бўлганди. 1994–1997 йилларда Наманган, Фарғона, Андижонда жуда кўп жиноятлар содир этилди. Хонадонларга кириб, уларни ёппасига ўлдириб кетиш каби ҳолатлар бўларди-ю, ўша пайтда биз бунинг террорчилик ҳаракатлари эканлигини етарлича тушуниб етмаганмиз.\nЭсимда бор, 1997 йил декабрь ойи эди. Сурхондарёда судланувчиларни сақлайдиган жой (изольятор)дан икки киши қочди. Иккови ҳам олий жазога ҳукм қилинган (ўша вақтда ҳали қонунчилигимизда олий жазо мавжуд эди) маҳбуслар эди. Биттаси афғон, биттаси ўзбек. Биз бир гуруҳ бўлиб бориб, 3–4 кун ўша ерда ишладик, улар чегарадан ўтиб кетмасиданоқ ушлашга муваффақ бўлдик. У ишни тугатишимиз билан Намангандаги мудҳиш қотиллик ҳақида хабар берилди. Давлат автомобиль назоратида ишлайдиган, майор Боқижон Убайдуллаевни хотин-болаларининг олдида қийнаб, бошини танасидан жудо қилишган ва бошини Наманган вилояти Ички ишлар бошқармаси бошлиғининг биринчи ўринбосари хонадони дарвозасига осиб кетишган. Мен ўша заҳоти, Сурхондарёдан тўғри Наманган вилоятига жўнаганман ва ўша ерда 6 ой иш олиб борганмиз. Бу билан бизнинг соҳа ходимлари юрт ҳаловати учун ўз ҳаловатидан, осойишталиги ва хотиржамлигидан кечиб, кеча-ю кундуз тиним билмай ишлашларини айтмоқчи эдим.\n— Бугун Ички ишлар вазирлиги Академияси битирувчилари эртага посбон бўлишади, том маънода халқ ҳимоячисига айланишади. Эшитганимиз шуки, уларни ўқишга қабул қилиш жараёнида ташқи бекаму кўстлиги, бўйи, вазни, соғломлиги каби зоҳирий белгиларга асосий эътибор қаратилади. Айтинг-чи, кейинги йилларда ички ишлар органлари тизимидаги таълим соҳасида нималар ўзгарди? Бу ерда ўқиган соҳа вакиллари эртага жамиятимиз учун қай даражада керакли мутахассис бўладилар?\n— Ички ишлар вазирлиги Академияси нафақат тизим учун малакали мутахассис ва раҳбар кадрларни етказиб берувчи, қолаверса, илмий-педагогик кадрлар тайёрлаш, суд-ҳуқуқ тизими ва қонунийликни таъминлаш, жиноятчиликка қарши кураш ҳамда ҳуқуқбузарликлар профилактикаси соҳасидаги муаммоларни илмий тадқиқ этиш, халқаро ташкилотлар, миллий ва хорижий турдош олий таълим муассасалари билан ҳамкорликни амалга ошириш билан шуғулланувчи етакчи олий таълим муассасаси ҳисобланади.\nМуҳтарам Президентимиз Шавкат Мирзиёев 2017 йилнинг 29 июнь куни Академияга ташриф буюриб, унинг нуфузи ва мақомини ошириш, моддий-техника базасини мустаҳкамлаш, юқори малакали кадрлар тайёрлаш тизимини такомиллаштириш бўйича устувор вазифаларни белгилаб бердилар. Ушбу тарихий ташриф Академиянинг янгиланаётган тараққиёт даврини бошлаб берди, десам айни ҳақиқатни айтган бўламан.\nИлгари Академияда ҳам бошқа олий таълим муассасалари сингари ўқишга қабул имтиҳонлари тест шаклида ўтказилган. Вазирлар Маҳкамасининг 2017 йил 1 декабрдаги “Ўзбекистон Республикаси Ички ишлар вазирлиги Академиясининг кундузги ва сиртқи таълим шаклларига номзодларни танлаш ва ўқишга қабул қилиш тартиби тўғрисидаги низомларни тасдиқлаш ҳақида”ги 958-сон қарори билан Академияга жисмонан соғлом, маънавий етук ва интеллектуал салоҳиятли ва қобилиятли ёшларни танлаш ҳамда ўқишга қабул қилиш тизимини янада такомиллаштириш мақсадида, 2018/2019-ўқув йилидан бошлаб кундузги таълим шаклига ўқишга қабул қилиш тест синовларисиз, махсус касбий танлов ва якка тартибдаги суҳбат орқали амалга оширилиши белгиланди.\nШунингдек, ушбу қарор тартиб-талабларига мувофиқ 2020/2021-ўқув йилидан бошлаб Академиянинг кундузги таълим шаклига қабул фақат Ички ишлар вазирлиги академик лицейлари, ҳарбий академик лицейлар битирувчилари, шунингдек, ички ишлар органлари ходимлари таркибидан амалга оширилмоқда.\nКундузги таълимда ўқиш муддати тўрт йилдан уч йилга қисқартирилиб, битирувчиларга магистр даражасига тенглаштирилган олий маълумот (“юрист” малакаси) ҳамда “лейтенант” махсус унвони бериладиган бўлди.\nКадрлар тайёрлаш самарадорлигини ошириш мақсадида назария ва амалиёт уйғунлигини таъминлашга алоҳида эътибор қаратилди. Ўқув жараёнида назария билан амалиёт уйғунлиги 50/50 даражага етказилди. Малакавий амалиёт муддати 1,5 ойдан 4 ойга қадар узайтирилди.\nХорижий ва миллий турдош олий ўқув юртлари билан масофавий видеоконференциялар ҳамда ўқув машғулотлари ўтказилмоқда. Шу билан бирга таълим жараёнларининг сифати ҳамда самарадорлигини узлуксиз назорат қилиб бориш учун Ўқув жараёнини мониторинг қилиш маркази фаолияти йўлга қўйилди. Бугунги кунда марказга ўрнатилган электрон таблоларга уланган 200 дан ортиқ кузатув камералари ёрдамида ўқув машғулотлари ва мустақил тайёргарлик жараёнлари назорат қилиб борилмоқда.\nАкадемияда ўқитишнинг сиртқи таълим йўналиши 2018/2019-ўқув йилидан бошлаб йўлга қўйилди ҳамда ички ишлар органларида камида уч йиллик иш стажига эга, хизматда ижобий натижаларга эришиб келаётган олий ҳамда ўрта махсус маълумотли ходимлар танлов асосида ўқишга қабул қилиниб, таҳсил берилиб келинмоқда. Битирувчиларга “Жиноятларнинг олдини олиш ва фош этиш фаолияти” мутахассислиги бўйича “юрист” малакаси берилади.\n— Академиянинг илмий салоҳиятини юксалтириш, амалиётдаги муаммоларни илмий жиҳатдан тадқиқ этиб бориш борасида қандай ишлар амалга оширилмоқда?\n— Давлатимиз раҳбари Ўқитувчи ва мураббийлар кунига бағишланган тантанали маросимдаги нутқида: “Тизимда илмий даражали ўқитувчилар улуши ўртача 37 фоиз экани бизни қониқтирмайди. Ҳудудларда бу кўрсаткич янаям паст даражада сақланиб қолмоқда… Олий таълим тизимининг вазифаси фақат талабаларга дарс беришдан иборат эмас. Университет ва институтларимиз илм-фан соҳасида ҳам фаол ишлаши, ёшларни илмий ишларга, катта-катта лойиҳаларга жалб этиши керак”, деб алоҳида таъкидладилар.\nҲозирда Академиянинг Олий ўқув юртидан кейинги таълим факультетида 6 та ихтисослик бўйича таянч докторантура, докторантура ва мустақил изланувчилик шаклларида олий малакали илмий ва илмий-педагогик кадрлар тайёрлаш йўлга қўйилган бўлиб, унда жами 107 нафар тадқиқотчи, шундан 15 нафари фан доктори ва 92 нафари фалсафа доктори илмий даражасини олиш учун диссертация тадқиқоти устида ишламоқда.\nСўнгги уч йилда ходимларимизнинг 48 нафари диссертацияларини муваффақиятли ҳимоя қилганлиги натижасида Академиянинг илмий салоҳияти 28 фоиздан 44,0 фоизга ўсди. Ҳозирги кунда Академияда 30 нафар фан доктори, 64 нафар фалсафа доктори ва фан номзоди, 22 нафар профессор ҳамда 55 нафар доцент фаолият юритмоқда. Яқин истиқболда Академиянинг бу борадаги илмий-амалий салоҳиятини 60 фоизга етказиш режалаштирилган.\n— Академияда хотин-қизлар таҳсил олгач, иш жараёнида қай даражада фаол бўлишади. Битирувчиларнинг ҳаммаси ҳам ишни давом эттиришадими?\n— Давлатимизда хотин-қизларга бўлган эътибор, уларни қўллаб-қувватлашга қаратилган сиёсатга ҳамоҳанг тарзда сўнгги йилларда Академия кундузги таълимида қизларга ажратилган қабул ўринлари 5 фоиздан 10 фоизга оширилди.\nДавлатимиз раҳбари Ўқитувчи ва мураббийлар кунига бағишланган тантанали маросимдаги нутқида: “буюк давлат ва жамоат арбоби Индира Гандининг “Битта қиз болани ўқитсангиз, бутун оилани ўқитган бўласиз”, деган сўзларида катта ҳаётий ҳақиқат борлиги”ни қайд қилган эдилар. Дарҳақиқат, қизларимиз бўлажак оила бекалари, уларни ўқитиш, дунёқараши ва маънавиятини юксалтириш, маърифатини ошириш келгусида у яратадиган оиланинг ҳар томонлама мустаҳкам бўлишига хизмат қилади.\n— Ички ишлар органлари соҳасида ишлашнинг жуда мураккаб ва қалтис жиҳатлари борлигини юқорида айтиб ўтдингиз. Шундай экан айтинг-чи, бу соҳа вакиласи бўлиш, аёлларимизни оиладан узоқлаштириб қўймайдими?\n— Йўқ, узоқлаштирмайди. Чунки, аёл ҳамиша аёл бўлиб қолади. Биз Академияда қизларни оилага тайёрлаб боришга ҳам алоҳида эътибор қаратамиз. Жумладан, Академияда мунтазам равишда курсант қизларимизни тикувчилик, тўқувчилик, пазандалик каби ҳунарларга ўргатувчи турли курслар ташкил этганмиз. Республикамизнинг таниқли фан ва санъат арбоблари, катта тажрибага эга раҳбар аёллар, олималар, соҳа ходималари билан учрашувлар, маънавий-маърифий тадбирлар ўтказиб борилади. Академияда ташкил этилган Хотин-қизлар кенгаши мунтазам равишда курсант қизлар билан маънавий-тарбиявий ишларни олиб боради.\nАкадемия курсантлари орасида иқтидорли, қобилиятли ва намунали қизлар кўпчиликни ташкил этади. Жумладан, 2019-2020 йилларда таълим даргоҳини имтиёзли дипломга тамомлаган 15 нафар курсантларнинг 6 нафарини қизлар ташкил этади. Масалан, битирувчилардан Хидиралиева Муҳаббат Муроджон қизига ўқишдаги эришган ютуқлари учун Ўзбекистон Республикаси Ички ишлар вазирининг буйруғи билан рағбатлантириш тариқасида “катта лейтенант” махсус унвони берилган.\n— Академия билан танишиш жараёнида музейни, Чўлпон бурчагини томоша қилдик. Ўта жиддий, салобатли ички ишлар органлари ходимлари, курсантлар ва тингловчиларнинг адабиётга бўлган қизиқиши ва тарбия олишдаги кўмаги айни муддао эканлиги ҳақида гапириб берсангиз?\n— Ўзбекистон Республикаси Президенти Шавкат Мирзиёев 2020 йилнинг 20 май куни Тошкент шаҳридаги Адиблар хиёбонига ташрифи чоғида ҳайкаллари қад ростлаган ҳар бир адибни республикамиздаги олий таълим муассасаларига бириктириш юзасидан қарор қабул қилган эди. Ушбу қарор билан аллома адиб, жадидчилик ҳаракати етакчи намояндаларидан бири, ёзувчи ва шоир – Абдулҳамид Чўлпоннинг бой маънавий меросини ўрганиш вазифаси ИИВ Академиясига юклатилди. Айтиш жоизки, ўтган қисқа давр ичида Чўлпоннинг ҳаёти ва ижодини ўрганиш, уни мадҳ этишга бағишланган маънавий тадбирлар Академия ҳаётининг узвий бир қисмига айланди. Академияда энг билимли ва иқтидорли курсантларни муносиб рағбатлантириш мақсадида “Чўлпон” стипендияси жорий этилди, ҳудудда адибнинг бюсти ўрнатилди.\n— Айтишларича, Ички ишлар вазирлиги Академияси 50 гектарга яқин майдонни эгаллайди. Замонавий услубдаги спорт комплекси, Ахборот-ресурс ҳамда Маънавият ва маърифат марказлари – ҳар бири бир олам. Бу борада Баҳодир Аҳмедович, Сизнинг раҳбар сифатида катта ҳиссангиз борлиги кўриниб турибди?\n— Мустақиллик йилларида Академия спортчилари турли мусобақаларда 700 дан ортиқ медални қўлга киритган бўлса, 2019 йилнинг ўзида спортчиларимиз Жаҳон, Осиё ва республика миқёсидаги нуфузли мусобақларда 54 та олтин, 33 та кумуш ва 29 та бронза медалини қўлга киритди. Курсантларимиз орасидан 3 нафар жаҳон чемпиони ва 2 нафар Осиё чемпиони етишиб чиқди.\nАкадемияда янги қад ростлаган Ахборот-ресурс маркази ҳақида алоҳида тўхталиш лозим. Бир вақтнинг ўзида қарийб 1000 кишини ўзига сиғдира оладиган Ахборот-ресурс марказининг фондида бугунги кунда турли мазмундаги жами 500 мингдан ортиқ ўқув, илмий ва бадиий адабиётлар жамланган бўлиб, яқин давр ичида ушбу кўрсаткични 1 миллионтага етказиш кўзда тутилган.\nБугунги кунга қадар таълим даргоҳимиз хорижий мамлакатларнинг 12 та турдош олий таълим муассасалари билан ўзаро ҳамкорлик тўғрисида Баённома ва Меморандумларни имзолади. Булар орасида Хитой, Россия, Туркия, Ҳиндистон, Беларусь, Арманистон ва Қозоғистон каби мамлакатлар бор.\n— Мана, ўзингиз ҳам ички ишлар органлари тизимида узоқ йиллардан буён ишлаб келасиз. Яхши кадрлар билан бирга бироз жоҳилроқ, халқнинг дардини, ташвишини тушунмайдиган кадрлар ҳам бор. Бу каби иллатлар қачон бартараф этилади?\n— Ўзбек халқида бир нақл бор: “гуруч курмаксиз бўлмайди”. Ички ишлар органлари тизимида ҳам ватанпарвар, юксак маънавиятли, профессионал, бир сўз билан айтганда, яхши кадрлар билан бирга, салбий тавсифланадиган кадрлар ҳам учраб туради. Лекин бундай салбий тавсифланадиган кадрлар тизимда жуда камчиликни ташкил этади.\nАйтиш керакки, ички ишлар органлари тизимида бундай тоифа ходимлар билан иш олиб борадиган махсус хизматлар ва бўлинмалар ташкил этилган бўлиб, улар томонидан доимий равишда ҳуқуқий тарбиявий ҳамда маънавий-маърифий ва психологик ишлар олиб бориш асосида ушбу ходимларни ҳам яхшилар қаторига қўшиш чоралари кўрилади.\n— Олдинлари (ҳатто ҳозир ҳам) рўзғорини судрайман деб кўчада мардикорлик қилаётган йигитларни ички ишлар органлари ходимлари қувлаб юрганига кўп бор гувоҳ бўлганмиз. Яъни, ИИБ ходимлари ҳамиша ҳам халқ осойишталигини сақлайвермаган, осойишталигини бузган ҳоллар ҳам кўп бўлган. Ўша пайтларда Ички ишлар вазири бўлиш Сизга ҳам осон кечмаган экан-да…\n— Саволингиз ўринли. Сиз кўтарган масала бир қарашда инсон ҳуқуқлари ва эркинларини чеклаш, халқ осойишталигини бузишдек кўринади. Бироқ масаланинг асл моҳиятига эътиборни қаратадиган бўлсак, амалда ундай эмаслиги маълум бўлади. Негаки, ўтказилган тадқиқотлар натижалари шуни кўрсатадики, жамоат жойларида содир этилган жиноятлар, хусусан безорилик, ўғирлик, талончилик, тан жароҳатлари етказиш билан боғлиқ ва бошқа жиноятлар, жамоат жойларида спиртли ичимликларни истеъмол қилиш, майда безорилик каби ҳуқуқбузарликларнинг аксарияти (60-70 фоизи) муайян касб-ҳунарга, доимий иш жойига эга бўлмаган, бир сўз билан айтганда, юқорида сиз қайд этган шахслар томонидан содир этилади. Бу эса ушбу тоифа шахслар билан доимий равишда профилактик тадбирларни олиб боришни тақозо этади.\nМасаланинг яна бир жиҳати борки, бу борадаги профилактик ишларни олиб боришда айрим ходимлар ўзларига юклатилган вазифаларни бажаришда, фуқаролар билан мулоқотга киришишда касб маданияти талабларига етарли даражада риоя этмаслиги ҳолатлари ҳам кўзга ташланади. Бу каби ҳолатларнинг олдини олиш мақсадида, сўнги йилларда давлатимиз раҳбарининг ташаббуси билан Бандлик ва меҳнат муносабатлари вазирлиги ташкил этилди. Ҳозирги кунда Ички ишлар вазирлиги мазкур вазирлик билан узлуксиз равишда ҳамкорлик қилиб келмоқда.\n— Аслида ички ишлар органлари ходимлари халқнинг тинчлиги ва осойишталиги учун кеча-ю кундуз тиним билмаса ҳам узр, оддий халқ бу тизим вакилларини ҳамиша ҳам хуш кўравермайди. Нега ички ишлар органлари ходимлари ва оддий халқ ўртасида улкан бўшлиқ бор? Бу қонунлар халқ ҳаётидан узоқлигиданми ёки оддий халқ қонунларни тушунмаслиги сабабли ички ишлар органлари ходимлари билан ораларида тез-тез келишмовчилик ҳолатлари юзага келадими?\n— 47 йиллик иш тажрибамга кўра, оддий ички ишлар органи ходимидан тортиб турли раҳбарлик лавозимларида ишлаб, Ички ишлар вазири даражасигача бўлган фаолиятим давомида доимо “ички ишлар органи ходими халқ хизматкори бўлиши керак”, деган ҳаётий принцип асосида ишни ташкил этишга ҳаракат қилганман.\nВа айтиш керакки, айнан шу йўлда ички ишлар органларининг марказий аппаратларидаги штат бирликларини қисқартириб уларнинг қуйи тизимларга берилганлиги, ички ишлар органларининг маҳалла фуқаролар йиғинлари билан узлуксиз ҳамкорлиги ҳамда уларга фаолияти натижалари бўйича ҳисобот бериши тартиби йўлга қўйилганлиги ҳамда бошқа бир қатор ишлар амалга оширилганлигини алоҳида эътироф этиш мумкин.\nМасаланинг яна бир томони шундаки, ички ишлар органлари кеча-ю кундуз тиним билмай ишласа-да, кўп ҳолларда биз ўзимизнинг фаолиятимизни, унинг натижаларини, керак бўлса, жиноятчиликка қарши курашдаги ютуқларимизни етарли даражада кўрсатиб бера олмаяпмиз. Бу каби камчиликларимизни бартараф этиш учун, энг аввало, оммавий ахборот воситалари, жумладан, сизлардек журналистлар билан доимий равишда ҳамкорлик қилиб боришимиз талаб этилади.\n— Мазмунли суҳбат учун ташаккур!\nPrevious Катта адабиётнинг қаричи\nNext Бугунги болалар жуда зукко, уларни алдаб бўлмайди\n3 kun oldin behzod 36


Электр йўлтанламас Audi e-tron виртуаль ойнага эга бўлди - Carzone.Uz\nAudi компанияси ўзининг e-tron, деб номланувчи электр йўлтанламасининг муҳим жиҳатлари билан ўртоқлашди. Айниқса, машинадаги орқа томонни кўриш учун мўлжалланган вертуаль ойна барчада катта қизиқиш уйғотмоқда.\nЯнги ишланма машина эшигининг ички томонига ўрнатилган ташқи камера билан сенсорли экраннинг уйғунлашувини ўзида мужассам этган. Тасвир 7 дюмли OLED-дисплейда сараланади ва акс этади. Тасвирни қўлда тўғрилаш имкони ҳам бор: камеранинг катталиги ва кўриш майдони ўзгаради. Бундан ташқари, турли йўл шароитида уч режимда видео намойиши амалга оширилади. Биринчи режим қулай тўхташ жойи учун, иккинчиси тўхташни хавфсиз амалга ошириш учун, учинчиси эса трассада ҳаракатланаётганда ёрдам беради.\nОрқани кўрувчи вертуаль ойнадан ташқари, Audi e-tron олдинги панелда дисплей билан жиҳозланган ва Bang & Olufsen Premium’дан овоз чиқаргич, унга 705 Вт ва 16 динамик овоз кучайтиргич ҳам қўшимча қилинган. Бўлажак йўл танламаснинг салонига ҳайдовчи билан қўшиб ҳисоблаганда, беш киши бемалол сиғади. Янги машинанинг чиқиш санаси аниқ айтилмаса-да, лекин у сериали модель бўлиши аниқ.


4033 Ўқиш режими + -\nБилингки, ҳар бир ҳожат Аллоҳ таолодан сўралиши лозим. Лекин икки олам сарвари Расулуллоҳ соллаллоҳу алайҳи васаллам эртаю кеч, турли вақт ва ўринларда ўқиладиган махсус дуоларни ўргатганлар. Масалан, уйқусизлик вақтида қандай дуо қилинади? Ҳожатхонага киришда нима айтилади? У ердан чиқишда нима ўқилади? Таҳорат вақтида, масжидга киришда, масжиддан чиқишда, уйга киришда, овқатланишдан олдин, овқатланишдан кейин, азонни эшитгандан сўнг, кийим кийганда, ойнага қараганда, ўринга ётганда уйқудан олдин ўқиладиган дуолар бизнинг дин ва дунёимизнинг барча заруратлари учун ниҳоятда фойдали дуолардир. Бу дуоларни ўқишда на бирор вақт, на меҳнат, на таҳорат ва на қўлни кўтариш шарт бўлади. Бу дуоларни ёдлаш бир оз эътиборли гапдир. Арзимаган таважжуҳ натижасида дунё ва охиратнинг улуғ мақсад ва фойдалари ҳосил бўлиш билан бир қаторда меҳнатсиз номаи аъмолда яхшилик заҳираси тўпланиб боради. Шу боис ҳар бир мусулмонга бу дуоларни ёдлаш лозимдир. Кўплаб китобларда бу дуолар ёзилган. Ҳакимул умма мавлоно Али Ашраф соҳибу Таҳонавий қуддуса сирруҳунинг «Муножоту мақбул» китобларида ҳам шундай кўплаб дуолар тўпланган. Ёшликдан буни одатга айлантирилса, Худо хоҳласа, уларнинг қилган дуоларининг савоблари ота-оналарига ҳам етиб боради.\nБошқалар ҳаққига дуо қилиш Ўз эҳтиёжлари учун дуо қилиш билан бир қаторда бошқа азиз ва яқин дўст ва суюклилари ҳамда барча мусулмонлар ҳаққига қилган дуолари жуда фазилатлидир.\nعن أُمِّ الدَّرْدَاءِ رضي الله عنها قَالَتْ : حَدَّثَنِى سَيِّدِى أَنَّهُ سَمِعَ رَسُولَ اللَّهِ صلى الله عليه وسلم يَقُولُ :« مَنْ دَعَا لأَخِيهِ بِظَهْرِ الْغَيْبِ قَالَ الْمَلَكُ الْمُوَكَّلُ بِهِ آمِينَ وَلَكَ بِمِثْلٍ».\nУмму Дардо розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Қайси мусулмон банда ўзининг бирор иниси учун йўқлигида дуо қилса, унга муаккал қилинган фаришталар: «Омин, сенга ҳам (ўшанинг) ўхшаши» дейдилар» дедилар».\nШу боис қайси бир мусулмонга бирор мусибат етса, унинг ҳаққига дуо қилиш лозимдир. Динсизлар ҳаққига ҳам Аллоҳ таоло уни Исломга ҳидоят қилишини сўраб, дуо қилиш лозимдир. Шунда унга дуони савоби етади ва бошқаларга яхшиликни раво кўрганини фазилати ҳосил бўлади.\nҚор, ёмғир ёққанда ўқиладиган дуо\nАллоҳ таоло бизларни рўза тутадиган қилгани билан ҳам бирбиримизни табрик қиламиз. Чунки Аллоҳнинг бу ибодатини қилишга муяссар бўлишнинг ўзи катта бахт. Ана шу давоми...\n02:41 / 10.11.2016 2973\n08:46 / 28.02.2017 3647\n01:17 / 13.10.2017 2241\n03:11 / 27.08.2016 3802


Олий ва ўрта махсус ислом билим юртларига 2018-2019 ўқув йили учун қабул эълон қилинди » Ўзбекистон янгиликлари – Zamin.uz\nЎзбекистон мусулмонлари идораси ўз тасарруфидаги олий ва ўрта махсус ислом билим юртларига 2018-2019 ўқув йили учун қабул эълон қилди.\nЎрта махсус ислом билим юртларига 2018 йилнинг 15 июнидан 5 июлигача абитуриентлардан ҳужжатлар қабул қилинади, деб хабар бермоқда ЎМИ матбуот хизмати.\n“Кўкалдош” ўрта махсус ислом таълим муассасаси, Тошкент ш.;\n• 30 нафар (ўғил болалар учун).\nХожа Бухорий ўрта махсус ислом таълим муассасаси, Китоб шаҳри;\nСаййид Муҳйиддин махдум ўрта махсус ислом таълим муассасаси, Андижон ш.;\n“Ҳидоя” ўрта махсус ислом таълим муассасаси, Наманган шаҳри;\n“Мир Араб” ўрта махсус ислом таълим муассасаси, Бухоро ш.;\nФахриддин ар-Розий ўрта махсус ислом таълим муассасаси, Урганч ш.;\nХадичаи Кубро аёл-қизлар ўрта махсус ислом таълим муассасаси, Тошкент ш.;\n• 20 нафар (аёл-қизлар учун).\n“Жўйбори Калон” аёл-қизлар ўрта махсус ислом таълим муассасаси, Бухоро ш.;\nИмом Бухорий номидаги Тошкент ислом институти, Тошкент ш.;\n• 42 нафар (ўғил болалар учун);\n• 8 нафар (аёл-қизлар учун).\nМир Араб олий мадрасаси, Бухоро вилояти, Когон тумани;\n• 25 нафар (ўғил болалар учун).\nБош саҳифа » Ўзбекистон » Олий ва ўрта махсус ислом билим юртларига 2018-2019 ўқув йили учун қабул эълон қилинди\n01:12 Германия Крооснинг 95-дақиқадаги голи эвазига Швецияни мағлуб этди\n00:45 Равшан Эрматов ва унинг гуруҳи Испания – Марокаш учрашувига тайинланди\n00:08 Леонардо Ди Каприо 20 ёшли моделга уйланмоқчи (фото)\n23:47 Автомобилчилар трасса ўртасида лом билан урушиб кетишди (Видео)\n23:30 Аргентиналик фанатлар ёлғиз қолган хорватни дўппослашди (Видео)\n23:07 ЖЧ-2018. Мексика терма жамоасида навбатдаги ғалаба (видео)\n23:06 Даҳшат! Шифокорлар беморларга дори эвазига интим муносабатларни таклиф қилишган!\n22:38 Шайх Зайд масжидини зиёрат қилган машҳурлар (фото)\n09:31 Тошкентдаги 6та ўрта махсус таълим муассаси директори ишдан бўшатилган\n21:47 Мактаблар 11 йиллик бўладими?! Бу саволга вазирлик жавоби…\n16:07 Ўзбекистонда олий таълим муассасаларига абитуриентларни қабул қилиш комиссиялари ўз ишини бошлади\nАҚШ фуқароси Зокир Алиевга нисбатан эҳтиёт чораси ўзгартирилган\nЙҲХБ хизмат машиналари ташқи кўриниши ўзгарди (Фото)\n"Экопарк" ижтимоий тармоқда тарқалган видеодан сўнг музқаймоқ сезонини ёпишга мажбур бўлди\nСамарқандда Конфуций хиёбони барпо этилмоқда (фото)\nЭнди Ўзбекистоннинг гўзал гўшаларига вертолётда сайр қилиш имкони мавжуд\n“Экопарк”даги музқаймоқ сотувчилари гигиена қоидасига амал қилишмаяпти (видео)\nТошкентда Nexia-3, Cobalt ва Lacetti ўзаро тўқнашди (фото)\nЛеонардо Ди Каприо 20 ёшли моделга уйланмоқчи (фото)\nАвтомобилчилар трасса ўртасида лом билан урушиб кетишди (Видео)\nАргентиналик фанатлар ёлғиз қолган хорватни дўппослашди (Видео)\nДаҳшат! Шифокорлар беморларга дори эвазига интим муносабатларни таклиф қилишган!\nРоссия фуқаролари орасида ўзбек таомлари бўйича "моҳир ошпаз" танлови эълон қилинди (видео)\nФутболчи таътилдан воз кечиб Африкада сув учун ариқ қазимоқда (фото)\nПарижда автомобиллар электр қуввати ёрдамида ҳаракатланадиган бўлди\nГермания Крооснинг 95-дақиқадаги голи эвазига Швецияни мағлуб этди\nРавшан Эрматов ва унинг гуруҳи Испания – Марокаш учрашувига тайинланди\nЖЧ-2018. Мексика терма жамоасида навбатдаги ғалаба (видео)\nОливер Кан: "Бу Жаҳон чемпионати кутилмаган натижаларга бой бўлади"\nЖЧ-2018: Бельгия – Тунис учрашувида 7 та гол киритилди (видео)\nХиддинк: "Мессига жуда ҳам ачинаман"\nМанзура озарча клипда\nОлимлар туз келтириб чиқарадиган ўлим хавфи ҳақида маълум қилди\nОлимлар: Қаҳва юрак хасталикларидан ҳимоя қилади


Бир тарафдан сарлавҳа ўрнида берилган бу жумла англаш осон бўлган сўзларнинг ўзаро бирикмасидир. Нимадир бир ернинг ёқасида, четида турибди. Қулаш мумкин бўлган бир мавҳум жой. Ҳаёлга келган нарса шу, холос. Аммо бирикманинг қандай муаммони тасвирлаш учун ишлатилаётганига қараб муаммо кўлами, унинг сабабларини аниқлаш ва унга ечим излаб топиш анча қийинлашиб бораверади. Бугун жар ёқасида турган нарсаларнинг сони кўп бўлиши мумкин. Ҳар бир шахснинг ўз дунёси бўлиб, ҳар бир шахс учун жар ёқасидаги муаммоларнинг турлари ҳам ҳар хил. Омма эътибори учун ҳавола қилишни истаганимиз бу мақолада сўз юритадиган мавзу жамиятимизда, хусусан, кўплаб оилаларда диққат марказига айланиб улгурган – эркакларнинг никоҳдан ташқари енгил-елпи муносабатлари ҳақида бўлади. Жар ёқасида турган оила деган анъанавий мавзудан бироз четлаб, жар ёқасида турган эр ҳақида фикр юритамиз. Мақола ҳамма учун эмас, мақола кам сонли инсонлар учун, мақола уни ўқигандан кейин мен бугундан ўзгараман деб аҳд қилишга тайёр ҳақиқий мусулмон ўзбек юртдошларимиз учун. Ҳозир буни ўқиб мен ундай эмасман дея оладиган намунали эр мақомига лойиқ ака-укаларимиздан эса қуйидагиларни ўқиш жараёнида Яратганга ҳамд-у сано айтиб, аёлларига адолат қилишда давомли бўлишларини сўраб қоламиз.\nҲозирги кунда хоҳ у ёш оила бўлсин, хоҳ анча малакага эга бўлган йигирма йиллик қўрғон, эркакларнинг оиладан ташқарида “сокинлик” қидираётганига кўп гувоҳ бўлиб турибмиз. Аксар аёлларнинг фикрича, эркакларнинг ҳаммаси хотинбоз ва буни ўзгартириб бўлмайди. Охирги пайтларда Facebook, Одноклассники, Telegram, Whatsapp каби мулоқот воситаларининг жамият ичида кескин оммалашиб кетиши бунга яна ҳам кенгроқ йўл очиб бераётгандек гўё. Лекин буларнинг ҳаммасига фақат ва фақат Интернет айбдорми? Ижтимоий тармоқдардаги гуруҳларми? Ёки эркакларни йўлдан оғдираётган шарм-ҳаёсиз қизларми? Ёки интернет воситалари орқали фахш тарқатишда кимўзар ўйнаётган ҳурматли эркакларимизнинг ўзларими?\nАслида эркакларнинг кўчадан “меҳр” қидириши бу аёл киши учун жуда ҳам оғир мусибат. Бундай ҳолатларга аёлларнинг ўзлари сабабчи бўлиши ҳолатлари ҳам кам эмас. Аёлларнинг лаёқатсизлиги, эрига етарли эътибор қаратмаслиги, уларнинг узлуксиз шикоятлари эрининг кўнглини совутиб қўйиши ва ҳоказолар ҳақида кўплаб ёзилган ва гапирилган. Айбни аёлларида деб биладиган эркаклар ана шу мақолаларни топиб аёлларини ислоҳ қилиш йўлида фойдаланишлари мумкин. Лекин айрим намунали рафиқалар, бир сўз билан айтганда “хотинликни қойиллатиб қўяётган” аёлларга нисбатан эрлари томонидан қилинаётган ҳиёнат ва зулмнинг жуда ҳам ҳунук тури катта ижтимоий ҳалокат бўлиб, буни вақтида англаб етишимиз ўта долзарбдир.\n“Курсдошим билан гаплашсам нима қилибди? Ёки мен у билан ёмон ишлар қилиб юрибманми? Эри билан чиқиша олмаётган экан, шунга бироз дардини тўкди, холос. Шунга нима бўпти энди?”\nҲозирги кунда муҳтарам эрларнинг шунчаки “бекорчиликдан”, “зерикишдан”, “у синфдошим, унинг ҳам эри бор, у ҳамма нарсадан хабардор” каби важларни кўрсатиб аёлларга қилаётган муомаласи бизнинг урф-одат ва анъаналарга чамбарчас боғланган ўзбек жамиятимизда аёллар учун ҳақиқий синов вазифасини ўтаб келяпти. Муҳтарама рафиқаларнинг кўпчилиги эса бунга кўз юмиб, оила тинчлиги, нима қилиб бўлса ҳам эрни сақлаб қолиш каби масалаларни кун тартибига қўймоқдалар. Аёлларга нисбатан қилинаётган бундай зулмни кузата туриб, аёлларга ҳамин қадар ачинсак-да, эркакларнинг қилаётган ишлари ва бу ҳатти-ҳаракатларнинг оқибатлари ҳақида ўйласак танамизни ачинишдан кўра кўпроқ ҳавотир ҳисси эгаллайди. Хавотиримизнинг боиси шундан иборатки, наҳот аёллар иддао қилганидек, ҳамма эркаклар “хотинбоз” бўлиб улгурган бўлса? Наҳотки?\nБу саволга жавоб топишдан аввал, бу енгил-елпи муносабатларнинг келиб чиқиш сабабларига бир назар ташласак.\nБиринчидан, ҳозирги кунга келиб бизнинг жамиятимизда энг оммалашган мулоқот воситаси бу Facebook, Одноклассники, Telegram, Whatsapp каби ижтимоий тармоқ ёки тезкор хабарлар хизмати ҳисобланади. Ҳаммаси бир чапани синфдошимизнинг собиқ синфдошларни йиғиб, синфдошлар гуруҳи очиш таклифидан бошланади. Ёки бўлмаса, бир шўх дўстимизнинг бизни “топ” гуруҳлардан бирига қўшиб қўйиши биз учун янги дунё эшикларини очади. Ўғил-у қиз аралаш гуруҳ ўз фаолиятини бошлагач, жараён жуда секин давом этади. Аввало сиз мактабда ёқтирган бир қиз сизнинг телефон рақамингизни гуруҳ орқали аниқлагач, шахсийда сиздан хабар олади – “Яхшимисан, …?”. Биринчи қадам қўйилгач, мактаб даврларини эслайсиз, ширин хотиралар ёдга тушади. Кун келиб у ўз оилавий муаммоларидан гап бошлайди, эри чет элда, хабар олмайди, аёлини ёлғиз қолдирган, ёки етарлича эътибор бермайди, аёлига тоғ керак, эркак, таянч керак ва ҳоказо. Ўз навбатида сиз ҳам охирги пайтлар хотинингиз кўп нолийдиган бўлиб қолгани ёки борган сари ҳунуклашиб кетаётгани ҳақида нолишни бошлайсиз. Бечора аёлингизнинг айби сизнинг, ота-онангизнинг хизматини қилгани, уй юмушлари билан овора бўлиб ўзига эътибор бермай қўйгани бўлди. Хотин ёқмай турганда, сизга ана шу узоқдаги синфдошингиз билан суҳбатларингиз оромбахш туюлди. Энди сиз учун янгича бир кайфият бағишлаган синфдошингиз билан муносабатларингизнинг давоми қандай тус олади, Аллоҳ билади…\nИккинчидан, аёл кишининг ҳомиладорлик даври эр учун ҳам хотин учун ҳам муҳим давр ҳисобланади. Чунки бу даврда аёл киши турли қийинчиликларни бошидан кечиради. Кўнгли ҳар хил нарсаларни тусаши бир масала бўлса, инжиқ бўлиб қолиши иккинчи масала. Бундай синовли муддат ҳар қандай эркак учун осон кечмайди. Мана шундай муҳим бир вазиятда баъзи эркаклар кўчадан “меҳр” қидиришга тушади. Бечора аёлнинг айби аржумандингизни қорнида кўтариб юриб сизга ёқмай қолгани бўлди. Бечора аёлнинг айби ҳомиладорлиги сабаб юзларига бир нималар тошгани бўлди. Сизга нима заҳмат? Сиз осонгина бошқасига мурожаат қила қоласиз. Асабларни бузмайди, ул-бул сотиб олиб бер демайди, кўнглингизни хушлайди ва сиз яна ҳеч нима бўлмагандек уйга кириб келаверасиз.\nШунингдек, эркакларнинг бундай муносабатларга ружу қўяётганининг улкан сабабларидан яна бирлари – кўп вақтни интернетда ўтказиш, асосан бекорчи нарсалар билан банд бўлиш, хусусан, ҳар хил беъмани гуруҳларнинг фаол аъзосига айланиш кабилардир. Сир эмаски, “Telegram” ёки шунга ўхшаш ижтимоий тармоқларда айни дамда бир неча юзлаб ўзбек гуруҳлар мавжуд бўлиб, кўплаб гуруҳларнинг аъзолари бир тўда йигит-қизлар ҳисобланади. Одатда, бу ёр-у биродарларнинг кўпчилиги диндан бехабар бўлади. Шариат аҳкомларига кўра, никоҳдан ташқари бўлган аёллар билан яқинлик ва мулоқот қандай бўлиши ҳақида ҳатто бошланғич тушунчага ҳам эга бўлмайди. Сиз эса ҳеч нарса бўлмагандек, "ишқий" муносабатларингизни аёлингиздан яширишга уринасиз. Ваҳоланки, сиз ёлғон гапирасиз. Аёлингиз сизни "тутиб олганда" эса сизнинг ягона баҳонангиз – “мен ёмон иш қилмаяпман”. Бундай иддао икки сабаб натижасида қилиниши мумкин. Биринчиси, билмаслик. Иккинчиси, аёлини гўл қилишга уриниш. Иккала томон ҳам яхши англаб етиши керак бўлган нарса эса қуйидагидир.\nХолид Саййиднинг “Интернет иймон, ахлоқ ва ақллар учун синовдир” мақоласида таъкидлашича, Европа фатво ва тадқиқотлар кенгаши раисининг муовини шайх Файсал Мавлавий йигит ва қизларнинг интернет орқали мулоқоти уларнинг бевосита мулоқоти кабидир деб айтган. Бундай мулоқот учун жиддий, асосли сабаб, шаръий зарурат (!) бўлиши лозим. Масалан, агар йигит билан қиз бир компаниянинг ходимлари ёки бизнес ҳамкорлар бўлишса, ишга тегишли масалаларни аниқлаштириб олиш учун интернет орқали мулоқот қилишлари мумкин (агар бошқа турдаги мулоқот имкони бўлмаса); агар улар синфдош ёки курсдош бўлсалар, ўқув жараёнига тегишли масалаларни бир-бирларидан сўрашлари, бошқа манбаадан билиш мумкин бўлмаган маълумотларни алмашишлари мумкин.\nИккинчидан, бундай мулоқотнинг мазмуни мазкур заруратга тегишли мавзулар доирасидан четга чиқмаслиги, яъни ишга ёки ўқув жараёнига тегишли гаплардан бошқа, бекорчи мавзуларга ўтилмаслиги, айниқса шариат ман қилган мавзуларга тааллуқли бўлмаслиги, йигитлар ҳам, қизлар ҳам ҳаё, ибо ва иффат доирасидан чиқмасликлари шарт.”\nМинг афсуслар бўлсинки, муҳокама мавзуси бошидан охиригача фаҳшга ботган интернетдаги бу гуруҳларда эркаклар учун ҳам аёллар учун ҳам етарлича “қизиқарли” материаллар топилади. Энди мана шу гуруҳларнинг аксар аъзоларига назар ташланса (мукаммал статистика ўтказишни вақтни бекор сарфлаш деб билдик), улар оилали эркаклар бўлиб чиқади. Нафақат оилали, балки бир нечта фарзандларнинг отаси бўлса ҳам ажаб эмас. Бизга ўз хатида бу мавзуни кенг ёритиб, эркаклардан бундай одатларини бас қилишларини илтимос қилишимизни ёлвориб сўраган бир синглимизнинг гапларига кўра, у таниган-билган аёлларнинг юз фоизи (!) эркакларнинг бу одатини ва бунга қарши кураш чораси йўқлигини эътироф этади.\nАйниқса, эркакларнинг мана шундай енгил-елпи муносабатларни “хиёнат эмас” деб билишлари эса, тўғриси, биринчи эшитганимизда бизни ҳайратга солди. Зотан, бу ҳам зинонинг бир тури, яъни зинога олиб бориши мумкин бўлган бир қабоҳатдир. Ҳолбуки зинонинг ўзи эмас, унга яқинлашиш йўлларидан ҳам узоқ бўлишга буюрилганмиз. Бунга Қуръон буюрган. Аллоҳ таоло қуйидагича марҳамат қилади: “Ва зинога яқинлашманглар. Албатта, у фоҳиша иш ва ёмон йўлдир” (Исро сураси, 32-оят). Шуни биласизми? Билмаганлик катта айб ҳисобланмаса-да, мана энди билиб олингки, бундай мункар ишлардан қайтишингизда Яратганнинг ўзи сизга кўмакчи бўлсин.\nКўпчилик учун, бу муаммо шунчалар илдиз отиб улгурганки, буни бартараф этишнинг иложи йўқдек гўё.\nБиринчидан, эркаклар учун бу иллатни бартараф этишда бирламчи услуб бу илм-маърифат йўлидир. Илм эса фарз. Яъни сиз бу нарсаларни билишингиз шарт. Имом Муслим, Абу Довуд ва Моликлар видолашув ҳажи ҳадисида Жобир розияллоҳу анҳудан ривоят қиладилар: «Бас, аёллар ҳақида Аллоҳдан қўрқинглар! Чунки сиз уларни Аллоҳнинг омонати ила олгансизлар. Уларнинг фаржларини Аллоҳнинг калимаси ила ҳалол қилиб олгансизлар...». Аёл киши Аллоҳ таоло вақтинча муддатга берган омонатдир. Омонатга қандай муносабатда бўлишингизга қараб эртага сиз бундан сўраласиз. Сиз яхшигина ҳисоб-китобдан ўтасиз. Сиз уни ҳурмат қилишингиз, асраб-авайлашингиз керак. Сизнинг аёлингизга қилган ҳар бир ноҳақлигингиз эртага ўзингизнинг бошингизга тош бўлиб қайтади, шуни ёдингиздан чиқарманг!\nАллоҳ азза ва жалла айтади: «(Эй Муҳаммад), мўминларга айтинг, кўзларини (номаҳрам аёлларга тикишдан) тўссинлар ва авратларини (ҳаромдан) сақласинлар! Мана шу улар учун энг тоза (йўлдир)» (Нур: 30). Сиз учун энг тоза йўл қайси эканлигини сиз-у бизни йўқдан бор қилган Зот Ўз Китобида баён қилди. Келинг, тан олайлик. Бизни Яратган зотнинг қонун-қоидаларига бўйсуниш бизни фақат яхшилик сари етаклайди. Бизга фақат наф келтиради. Бу дунёйимизда ҳам у дунёйимизда ҳам бизнинг яхши амалларимиз бизнинг кўзларимизни қувонтиради. Шундай экан, тоза йўлни танланг, кирликдан йироқ бўлинг.\nИккинчидан, инсоф билан бир тасаввур қилиб кўринг. Сизнинг аёлингиз ҳам бир “синфдоши”ни топиб олди, ёки бир йигит билан танишди, у билан интернет мулоқот воситалари орқали дардлашяпти, пинҳона эмас, ошкора қиляпти буни, камига нима деяпти денг, “Мен у билан ёмон ишлар қилиб юрибманми, шунчаки синфдошим/танишим, холос. Бу қанақасига хиёнат бўлсин”, деяпти. Хўш, ўзингизни яхши ҳис қиляпсизми? Давом этамиз, сиз ишдан чарчаб келинг-да, иш оғир бўлганлиги, муаммо кўпайиб кетганлиги ва ҳоказолар билан аёлингизнинг бошини қотиринг. У эса устбошини олсинда, чиқиб кетсин. Эртаси эрталаб кириб келсинда, ҳеч нима бўлмагандек бағрига босиб эркаласин. Эндичи, ўзингиздамисиз? Йўқ, аёлингиз ундай қилмади. Қилмайди ҳам, у сизга бутун борлиғини бахшида қилди. Сиз уни ҳалоллаб уйландингиз. Аллоҳ Таоло Қуръони каримда мўъмина аёллар ҳақида шундай дейди: «...Улар покиза, зинокор эмас ва ўйнаш тутмаган бўлсинлар...» (Нисо сураси, 25-оят). Сиз шундай бир мақомдаги солиҳа ёрни ўзингиз учун бир умрга ҳамроҳ қилдингиз. Энди ўзингиз ўйлаб кўринг, сиз унга қандай муомала қиляпсиз? Сиз уни кимларга алмашяпсиз? Иссиқ-совуғингиз, яхши-ёмон кунингизда “Лаббай” деб турадиган ёрингизни кимлар учун қурбон қиляпсиз? Ўйлаб кўринг. Ахир бу сизга адолат қилган инсонга нисбатан адолатсизлик-ку!\nСўнгсўз ўрнида муҳтарам ака-ука ва опа-сингилларимизнинг барчасига мурожаат қилмоқчимиз. Инсоф қилинглар. Шунчаки, аёлингиз, эрингиз ёки ана шу “танишларингизнинг” оиласига бироз инсоф қилинг. Улар ҳам сиз каби бир инсондир. Сизда қандай истак-орзулар бўлса, уларда ҳам шундай. Агар сиз ҳам четдан ношаръий тарзда ўзингизга ёр қидириб, қизларни ёки йигитларни овлашга тушиб кетсангиз, аёлингиз ёки эрингиз ҳам хиёнат кўчасига кириб боради. Ахир Аллоҳ таоло бизга ўргатган ҳақиқат борки, "Нопок хотинлар нопок эркаклар учундир. Нопок эркаклар нопок хотинлар учундир. Покиза аёллар покиза эркаклар учундир. Покиза эркаклар покиза аёллар учундир..." (Нур сураси, 26-оят). Ёки сизга мумкин-у, унга мумкин эмас деб ўйлайсизми? Сиз жар ёқасида турибсиз. Кейинги қадамингиз аёлингиз/эрингиз, фарзандингиз, айниқса сиз бир аъзоси бўлган жамиятингиз учун хатарли бўлиши мумкин. Тўхташ керак... Оиладаги муаммолар сабаб бу иш бошланган бўлса, муаммони гуноҳ ва маъсият билан эмас балки илм-у маърифат билан енгиб ўтиш керак. Кўпроқ изланиб, ўрганиб, ўзингиз учун, аҳли-аёлингиз учун, ҳатто бутун жамият учун фойда келтирадиган гўзал бир оила – қўрғон қурмоқ керакки, ҳамма сизга ҳавас қилсин. Ҳамма сиздан ўрнак олсин. Ҳамма учун намуна бўлинг. Қўлингиздан келмайди, деб ўйлайсизми? Албатта, келади. Сиздан кўп нарса талаб қилинмаяпти, ушбу мақолада аввал билмаган нарсаларингиз ҳақида бирор маълумот кашф этган бўлсангиз, унга амал қилинг, шунинг ўзи кифоя. Бу эса сизнинг қўлингиздан келади. Чунки сиз бизнинг мусулмон биродаримиз, муслима синглимизсиз. Биз ҳам сиз каби севиб ардоқлайдиган ушбу жаннатмакон Юртнинг фарзандисиз. Бизнинг юртдошимизсиз. Сизнинг қўлингиздан келади. Биз бунга ишонамиз.\nЧексиз ҳурмат ила Тошкенбой


10:22 / 06.09.2015 | Шахобиддин | 2045\nАссаламу алайкум! Устозлар Аллоҳ жонларингизни омон қилсин. Аллоҳнинг хоҳиши билан бир биродармизни оёқларини шифокорлар кесишган ва кесилган оёқни қабристонга кўмган экан. Ўша акамиз Аллоҳнинг инояти билан кеча жон берди. У кишни қилган иши тўғрими? Аллоҳим барчамиздан рози бўлсин.\nВа алайкум ассалом! - Кувайтда нашр қилинган «Фиқҳ эсклопедияси»да «Соч, тирноқ ва қонни кўмиш» сарлавҳаси остида қуйидагилар ёзилган:\n«Фуқаҳолар жумҳури ижмоъи шулки, шахсдан ажраб чиққан тирноқ, соя ва қонга ўхшаш нарсларни кўмилади. Бунинг далили Мийла битни Мишраҳ Ашъариядан келтирилган ривоятдир: «Отам тирноғини олиб, уни кўмди ва Расулуллоҳ соллаллоҳу алайҳи васалламнинг шундай қилганларини кўрдим», деди.\n- Ибн Биназрдан ривоят қилинади: «Расулуллоҳ соллаллоҳу алайҳи васалламга қонни дафн қилиш маъқул келарди».\n- Аҳмад айтади: Ибн Умар ҳам шундай қиларди.\n- Шунингдек, аёл кишидан тушган ҳомила қони ва гўшти ҳам дафн қилинади».\n- Барча фиқҳ китобларида тирик кишининг ўзидан ажраган аъзоси кўмилиши таъкидланган. Бунга кўпроқ ўғрининг кесилган қўли мисол қилиб келтирилган.\nОилада эрнинг масъулияти\nҚуръони Карим тинглашлик савоби\nАбдуманноб ёки Муҳаммадзиё исми?


Намоз Нормўмин шахсий блоги: ПИРЛАРНИНГ АРВОҲЛАРИДАН ЁРДАМ СЎРАМАНГ\n"(Эй, оламларнинг Робби бўлган Аллоҳ таоло): Ёлғизгина Сенга ибодат қиламиз ва ёлғизгина Ўзингдан ёрдам сўраймиз" (Фотиҳа сураси, 4 оят)\n"(Эй, Муҳаммад) Айтинг «Албатта, мен сизларга зарар ҳам, фойда ҳам бера олмайман" (Жин сураси, 21 оят)\nУшбу мавзу катта бўлгани ва уни қисқароқ шаклда ифодалаш учун асосий фикрларимни рақамлар воситасида ёзмоқчиман:\n1. Юқоридаги ояти карималарда инсонлар ёрдам истаб, яъни дуо илтижо қилиб фақат Аллоҳ таолога муножаат қилишлари лозимлиги айтилмоқда. Яъни, эй Аллоҳим, менга ёрдам бер, шифо бер, ишларимга баракот бер, мушкулимни осон қил ва шу мазмундаги дуо ибодат фақат Аллоҳ таологагина қилинади.\n2. Жин сураси 21 оятида Муҳаммад сав га "Эй Пайғамбар айтинг, мен сиз инсонларга илоҳий жиҳатдан зарар ҳам бера олмайман, фойда ҳам бера олмайман", дейилмоқда. Шунинг учун ҳам мусулмонлар Муҳаммад сав муножаат қилиб "Эй Пайғамбаримиз, бизга ёрдам беринг, шифо беринг, ишларимизга баракот беринг, мушкулимизнини осон қилинг ва шу мазмундаги дуо ибодат"ларни қилмайдилар.\n3. Пайғамбарларга бундай дуо муножаатлар қилинмас экан, улардан кейин ўтган Аллоҳнинг солиҳ бандалари, улар пирларми, авлиёларми, шайхларми, уларга : "Эй пиримиз , эй авлиёуллоҳ, эй шайхимиз менга ёрдам беринг, шифо беринг, ишларимга баракот беринг, мушкулимни осон қилинг" ва шу мазмундаги дуо ибодат қилинмайди. Чунки Ислом дини тавҳид, яъни яккахудолик динидир. Динимизда бандалик, ибодат фақат Аллоҳ таолонинг Ўзигагина қилинади.\n4. Мусулмончиликда муқаддас қабрлар бўлмайди, чунки мусулмончиликда (Насронийликда ва буддизмда роҳиблар, муқаддас оталар бўлгани каби) муқаддас инсонлар бўлмайди. Ислом динига кўра ҳамма инсонлар савоб ҳам, хато ҳам, гуноҳ ҳам қилиши мумкин.\n5. Мусулмончиликда қабрлар оддий бўлади, танилиши учун устига кичикроқ тош ва шунга ўхшаш нарсалар қўйилади, қабрларнинг устига мақбаралар, гумбазлар, мавзолейлар, ҳайкаллар қўйилмайди.\n6. Ислом динида қабр зиёрат қилиш Суннат амаллардандир. Қабр зиёратига икки мақсад билан борилади: Биринчиси, ўлимни хотирлаш. Иккинчиси, марҳамлар учун Аллоҳдан мағфират сўраб дуо қилиш. "Эй Аллоҳим марҳум отамни, онамни, устозимни, дўстимни мағфират қил", дея ихлос билан Аллоҳ таолога дуо қилинади. Яъни, мақсад марҳумлардан исталмайди, марҳумлар мағфират қилиниши учун учун Аллоҳ таолодан исталади, дуо қилинади.\n7. Мусулмончиликдан қабрларга бориб марҳумларнинг ҳаққига қурбонлик сўйилмайди, чунки қурбонлик ибодати ҳам Аллоҳ таолога қилинади, қабрларга ип боғланмайди, танга ташланмайди, қабрлардаги арвоҳлар уради бизни, дейилмайди.\n8. Мусулмончиликда динни ўргатадиган аҳли илмлар устозлар ўрнида кўрилади, уларни мусулмонлар бир бирларини Аллоҳ учун яхши кўрганлари каби Аллоҳ учун яхши кўриш жоиздир. Фақат жамоатнинг иши фақат бир кишининг, у устоз бўладими, мусулмонларнинг раҳбари бўлмадими, бир кишининг иродасига берилиб қўйилмайди. Ишлар Шўро маслаҳатлашиш билан олиб борилади ва мусулмонларнинг раҳбарлари шу Шуроларда сайланади ва улар Шуроларда олинган қарорлар асосида (албатта диннинг асосларига амал қилиб) раҳбарлик қиладилар.\n9. Мусулмончиликда бошига мусибат тушган киши " Эй пирим етишинг, эй Ҳизр етишинг, эй авлиёуллоҳ етишинг", дея дуо муножаат ҳам қилмайди. Яхши ва ёмон ҳолатларда Аллоҳ таолога дуо муножаат этиб, "Эй Аллоҳим, Сен Ўзинг ёлғиз Роббим ва Илоҳимсан, ўзимни Сенга топширдим, ёрдамингга, мағфиратинга ва эҳсонингга мухтожман" ва шу каби дуолар қилинади.\n10. Ислом динида ширк амаллар, яъни Аллоҳ билан бирга бошқа илоҳларга сиғиниш, дуо қилиш, қурбонлик қилиш ва шунга ўхшаш ширк амаллар кечирилмайдиган гуноҳ ўрнида кўрилади:\n"Албатта, Аллоҳ Ўзига ширк келтирилишини кечирмас. Ундан бошқа гуноҳни, кимни хоҳласа, кечирур. Ким Аллоҳга ширк келтирса, шубҳасиз, катта гуноҳни тўқибдир" (Нисо сураси, 48 оят)\n11. Кейинги вақтда умумий эркинликлар шамоли эсгани учун диний мавзулар ҳам қайтадан кун тартибига кела бошлади. Шу билан бирга ўтиб кетган пирларни, авлиёларни улуғлаш, уларнинг қабрларини зиёротгоҳларга айлантириш ва шунга ўхшаш гаплар кўпайиб бормоқда. Ушбуларни инобатга олиб, содда ва тушунарли тилда марҳумларга қандай муносабатда бўлиш масласида ушбу эслатма насиҳатлар ёзилди.\nАллоҳ таоло бизларни Ҳақ йўлдан айирмасин, гуноҳларимизни мағфират қилсин! Омин!\nРасмда: Туркияда муқаддаслаштирилган Мавлоно Жалолиддин Румий мақбараси\nАвтор: Намоз Нормўмин на 18:55


ЎзА - Ҳамжиҳатлик – ютуқларимизнинг муҳим омили\nҲамжиҳатлик – ютуқларимизнинг муҳим омили\n16.02.2017 15:19 Чоп этиш версияси\nПрезидентимиз Шавкат Мирзиёевнинг 2017 йил 7 февралдаги «Ўзбекистон Республикасини янада ривожлантириш бўйича Ҳаракатлар стратегияси тўғрисида»ги фармонини халқимиз хайрихоҳлик билан кутиб олди. Халқимиз ҳаётини обод этиш йўлида амалга оширилиши зарур бўлган вазифалар ижросига камарбаста бўлиш туйғуси ҳар бир юртдошимиз қалбида, ўй-фикрида...\nВиктор Пак, Ўзбекистон корейс маданият марказлари уюшмаси раиси:\n– Давлатимиз раҳбари Шавкат Мирзиёевнинг «Ўзбекистон Республикасини янада ривожлантириш бўйича Ҳаракатлар стратегияси тўғрисида»ги фармонида мамлакатимизда амалга оширилаётган кенг кўламли ислоҳотлар самарасини янада оширишга алоҳида эътибор қаратилган. Дарҳақиқат, бугунги тезкор замон янги мақсадларни қўйиш ва уни амалга оширишни тақозо этмоқда.\nЎзбекистон мустақиллик йилларида ўзига хос тараққиёт йўлини танлаб, бу йўлда жаҳон аҳли тан олган ютуқларга эришди. Ана шулардан энг муҳими – бу халқимизнинг тинчлик-осойишталикда, ҳамжиҳатликда ҳаёт кечириши билан бирга миллий давлатчилик асослари мустаҳкамланганидир.\nТараққиётимизнинг янги стратегиясида миллатлараро тотувлик масаласига алоҳида урғу берилгани 130 дан ортиқ миллат ва элат вакиллари бир оила фарзандларидек аҳил ва иноқ яшаётган юртимиз келгусида янада тараққий этишини таъминлайди. Зеро, улар умумий уйимиз – Ўзбекистонимиз равнақи йўлида бирлашиб, барча соҳа ва тармоқларда фидокорона меҳнат қилмоқда.\nМамлакатимизда бошқа миллат вакиллари каби корейс миллатига мансуб аҳолининг билим олиши, ўз она тилини ўрганиши, урф-одат ва анъаналарини ривожлантириши учун барча шароит яратилган. Давлат ва жамоат ишларида фаол иштирок этаётган, юксак давлат мукофотларига сазовор бўлаётганлар орасида турли миллат вакиллари борлигидан фахрланамиз. Бу Ўзбекистонимизда барча миллат вакиллари учун тенг имкониятлар яратилгани самарасидир. Шунинг учун Ватанимиз Ўзбекистонни жон-дилимиздан севиб ардоқлаймиз, унинг тинчлиги, тараққиётига ҳисса қўшишни ўзимизнинг фарзандлик бурчимиз, деб биламиз.\nМуҳаммадбобур Йўлдошев, Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита бўлим бошлиғи:\n– Мустақил давлат сифатида жаҳон майдонида ўз ўрни ва обрўсига эга бўлган юртимизда аждодлардан мерос бўлиб қолган миллатлараро тотувлик ва диний бағрикенглик, меҳр-оқибат каби гўзал қадриятлар янги маъно-мазмун билан бойиб бормоқда. Бу – Ўзбекистонда ҳукм сураётган тинчликда, турли миллат ва дин вакилларининг ўзаро аҳиллигида яққол намоён бўлаётир.\nБунга мустақилликнинг илк йилларидан Биринчи Президентимиз Ислом Каримов ташаббуси билан халқимизга хос азалий урф-одат ва анъаналарни кўз қорачиғидек сақлаш, эътиқод эркинлигини таъминлаш, буюк аждодларимиз хотирасини улуғлаш, уларнинг муборак зиёратгоҳ ва қадамжоларини обод қилиш йўлида кенг кўламли ишлар амалга оширилгани мустаҳкам замин яратди.\nДавлатимиз раҳбари Шавкат Мирзиёевнинг «Ўзбекистон Республикасини янада ривожлантириш бўйича Ҳаракатлар стратегияси тўғрисида»ги фармонида диний бағрикенгликни таъминлашга алоҳида урғу берилгани шу йўналишдаги ишларни янги, янада юксак босқичга кўтариши шубҳасиз.\nАйтиш жоизки, халқимиз ислом дини ва ислом цивилизациясини жаҳон цивилизацияси, кишилик тараққиёти ва маданиятининг узвий қисми, инсонни руҳий-маънавий поклаш, унинг онгу шуурида шукроналик, миллатлараро тотувлик ва диний бағрикенглик, ўзаро ҳурмат ва ҳамжиҳатлик каби боқий қадриятларни мустаҳкамлашнинг асосий омили сифатида юксак қадрлайди. Шу боис ёш авлодни ана шу руҳда тарбиялаш, уларни миллий ва умумбашарий қадриятлардан баҳраманд этиш, замонавий илм-фан чўққиларини эгаллаши йўлида барча шароит яратилган.\nПрезидентимизнинг 2017 йил 14 февраль куни имзолаган "Имом Термизий халқаро илмий-тадқиқот марказини ташкил этиш чора-тадбирлари тўғрисида"ги қарори бу борадаги яна бир муҳим қадам бўлди. Шу асосда ислом дини ривожига улкан ҳисса қўшган буюк ватандошимиз Абу Исо Термизий ва термизий алломаларнинг беназир меросини янада чуқур ўрганишга кенг имкониятлар яратилади. Имом Термизий халқаро илмий-тадқиқот маркази ташкил этилиши ана шу йўналишдаги ишларнинг тизимли амалга оширилишида муҳим ўрин тутади. Бу аҳоли, айниқса, ёшларда инсонийлик, юксак ватанпарварлик туйғуларини камол топтиришга, уларни азалий қадриятларга содиқлик руҳида тарбиялашга бунданда кенг йўл очади.\nАнвар Чўллиев, Тошкент шаҳар Яшнобод тумани "Парвоз" маҳалла фуқаролар йиғини раиси:\n– Мамлакатимизда маҳалла фуқароларнинг ўзини ўзи бошқариш институти сифатида шаклланди. Давлатчилигимиз тарихида биринчи марта “маҳалла” тушунчаси Конституциямизга киритилиб, унинг жамият бошқарувидаги ўрни ва мақоми аниқ белгилаб қўйилди. Бу тузилма бугун ўзини ўзи бошқариш идораси, ҳақиқий демократия дарсхонаси сифатида кенг кўламли фаолият олиб бораётир.\nЎзбекистон Республикасини янада ривожлантириш бўйича Ҳаракатлар стратегиясида ижтимоий соҳани ривожлантиришга йўналтирилган, халқимиз манфаатларини таъминлайдиган муҳим йўналишлар белгиланди. Бу аҳоли бандлигини таъминлаш, ижтимоий ҳимоясини кучайтириш, хотин-қизларнинг ижтимоий-сиёсий фаоллигини ошириш, ёшларга оид давлат сиёсатини такомиллаштириш кабиларни ўз ичига олади.\nБу каби вазифаларни амалга оширишда маҳалла муҳим ўрин тутади. Зеро, бу институтнинг ижтимоий-иқтисодий ҳаётимиздаги ўрни ва таъсири бугунги кунда янада кенгаймоқда. Давлатимиз раҳбарининг жорий йил 3 февралдаги "Маҳалла институтини янада такомиллаштириш чора-тадбирлари тўғрисида"ги фармони асосида фуқароларнинг ўзини ўзи бошқариш органлари фаолияти самарадорлигини ошириш, маҳалла институтини аҳолига энг яқин ва халқчил тузилмага айлантиришга оид чора-тадбирлар соҳадаги ишларни янги босқичга кўтариши шубҳасиз.\nАйни пайтда мамлакатимизда ўн мингга яқин фуқароларнинг ўзини ўзи бошқариш органи фаолият кўрсатмоқда. Ушбу тузилма аҳоли турли қатламлари манфаатларини ифода этиш баробарида, уларнинг фаоллигини оширишда ҳам муҳим аҳамият касб этаётир.\nЎн мингга яқин аҳоли, ўндан ортиқ миллат вакиллари истиқомат қилаётган маҳалламизда ана шу жиҳатларга алоҳида эътибор қаратилмоқда. Жорий йилнинг Халқ билан мулоқот ва инсон манфаатлари йили, деб эълон қилингани бевосита аҳоли билан иш юритадиган маҳаллалар зимммасидаги масъулиятни янада оширди. Шундан келиб чиқиб маҳалла фаоллари ҳар бир хонадонга кириб бориш, мавжуд муаммоларни ҳал этишга эътиборни кучайтирган. Депутатлар, банклар билан бевосита ҳамкорлигимиз кучаяётгани ижобий натижалар бермоқда. Бу тадбиркорлик субъекти очиш, вақтинча ишсиз ёшларни иш билан таъминлаш, халқ фаровонлигини юксалтиришга замин яратмоқда.


Чорасиз «Барселона», антирекордчи Моуриньо, Краснодардаги триллер ва «уик-энд»нинг бошқа энг ёрқин лаҳзалари\n14:41 / 28.11.2016 7929\nЎтган ҳафта уик-энд’и воқеаларга жуда бой бўлди. Айниқса етакчи жамоаларнинг кўрсатган муваффақиятсиз ўйинларини алоҳида қайд этиб ўтиш жоиз. «Барселона» бу мавсумдаги барча антирекордларини янгилаган ўйинини ўтказди. «Ювентус» Италия А серияда дуч келмаган муаммосига дуч келди. Жозе Моуриньо «МЮ» узоқ йиллардан буён кўрсатган энг ёмон натижаларини янгилаб ташлади. Tribuna.Uz Европанинг энг воқеаларга бой бўлган ҳафта якунини ёдга олиб ўтишга қарор қилди.\nМайдонда тўпсиз қолган «Барселона»ни эслай оласизми? Менимча йўқ. Жорий мавсумнинг ўзида Гвардиола жамоасига қарши икки марта тўп сурганда ҳам Энрике шогирдлари умумий тўп назорати бўйича етакчилик қилганди. Аммо «Сосьедад»га қарши учрашувда «кўк-анорранглилар» рақибга тўпни кўпроқ муддатга бериб қўйишди 52,6 га 47,4 фоиз. Жамоанинг ўйини ўхшамаганига бу биргина исбот эмас. Тўпсиз қолган Лионель Месси бошчилигидаги жамоа Неймар-Суарес-Месси учлиги билан биринчи бўлимда бирор марта ҳам рақиб дарвозасига аниқ зарба бера олмади. Бунақаси мавсум давомида кузатилмаганди. Натижада каталонияликлар учун «Аноэта»даги муваффақиятсиз учрашувлар кетма-кетлиги янада чўзилди, Пике дурангдан хурсанд бўлиш кераклиги ва бунақа ўйин билан жамоа чемпион бўла олмаслигини тан олиб юборди. «Реал Сосьедад» мураббийи эса ҳақли равишда ўз ўйини билан мақтаниб ўтди. Ҳужумчи Карлос Вела эса бошини баланд кўтариб жамоаси бу ўйинда икки очко йўқотганини таъкидлади.\nЗидан ва Роналду\n«Барселона»нинг муваффақиятсиз ўйинидан «Реал» фойдаланишда давом этмоқда. Мадридликлар бу турда аутсайдерга қарши жуда қийин ўйин ўтказишганига қарамасдан, Роналдунинг навбатдаги рекорд натижалари эвазига ғалаба қозонди. Зидан эса ўз натижалари билан Карло Анчелоттига тенглашиб олди. 31 учрашувдан бери мағлубиятга учрамаётган «Қироллик клуби» яна учта учрашувда бу натижани сақлаб қолса жамоа тарихидаги энг яхши натижани такрорлаган бўлади. Бироқ жамоани олдинда «эль-класико» кутмоқда.\nИкки йилдирки Жозе Моуриньонинг натижалари ундан кутилган топ-мураббий натижаларига ўхшамаяпти. Албатта бир йил олдинги «Челси» натижасидан ҳозир «МЮ» қайд этган кўрсаткичлари яхшироқ, лекин мана шунинг ўзи ҳам манчестерликларнинг сўнгги 27 йиллик тарихидаги энг ёмон кўрсаткичи бўлиши учун етарли бўляпти. Ҳаттоки Манчестердаги фаолияти ўта муваффақиятсиз деб баҳоланадиган Дэвид Мойес ва Луи ван Гаал ҳам бу даражада ёмон старт олмаган. Бу ҳали ҳаммаси эмас. «Вест Ҳэм»га қарши учрашув билан қўшиб ҳисоблаганда Моуриньо «Олд Траффорд»да кетма-кет тўртинчи учрашувда ғалаба қозона олмади. Бунақаси охирги марта бўлганида «Вест Ҳэм»га қарши майдонга тушганларнинг деярли ярми ҳали туғилмаган эди. Февралда 27 йил тўладиган натижани Моуриньо жамоаси кўрсатган футболи билан яна бир марта ёдга солди.\nЖозенинг олдинги фаолиятидан сақланиб қолган жиҳатлар ҳам бор. Масалан у ҳамон ҳакамларга эътироз билдиришда давом этмоқда, натижада ўйинни трибунадан кузатишига тўғри келяпти ва навбатдаги жазога тортилишга яқин турибди.\nКонте забт этган 9 йиллик тарих\n«Челси» эса Моуриньодан қутулгач, ишлари жойига тушиб кетди. Антонио Конте бошчилигида жамоа олтита ўйинни «қуруқ» серия билан ютди, бу сафар гол ўтказиб юборилган бўлсада, жамоа принципиал рақиблардан бири «Тоттенҳэм»нинг мавсумдаги мағлубиятсиз сериясига якун ясашни уддалади. Бу натижа билан Конте шогирдлари тўққиз йилдан буён уддалай олмаётган натижани қайд этди ва энг асосийси «Челси» турнир жадвалида пешқадамлик қилмоқда. Бу энди мавсум бошида «Ливерпуль» ва «Арсенал»га ютқазган жамоа эмаслигини Контенинг ўзи ҳам тасдиқлаяпти.\n«Лейпциг»нинг давомли эртаги\nГерманияда ҳам еттита учрашувдан буён ғалаба қозонаётган жамоа бор. Лекин бу ўйлаганингиздек «Бавария» ёки «Боруссия» каби етакчи жамоалар эмас, ташкил этилганига эндигина 7 йил бўлган, бундеслиганинг дебютант жамоаси «Лейпциг» қайд этмоқда. Ўтган ҳафта бундеслигада янги тарих яратган Ральф Хазенхюттль шогирдлари турнир жадвалида пешқадамлик қилишда давом этишмоқда. Жамоа кучли бешлик чемпионатида мағлубиятга учрамаган учта жамоадан бири бўлиб турибди. «Бавария» эса бу сафар жуда катта қийинчиликлар ва ҳакамнинг билиб-билмай кўрсатган ёрдами билан ғалаба қозониб таъқибчи ролини ўйнашда давом этмоқда.\n«Ювентус» — машина эмас\nИталияда ҳозирча «Ювентус»ни «Бавария»нинг ҳолатига тушириб қўя оладиган жамоа йўқ. Лекин ҳеч бўлмаса, баъзида туринликларнинг ҳам машина эмаслигини исботлаб турувчилар топилмоқда. Масалан бу мавсумда фақат Миланда мағлубиятларга учраган, қолган барча рақибларини бирма-бир мағлуб этиб келаётган клуб нисбатан кучсизроқ жамоага ҳам ютқазиши мумкинлиги кўриниб қолди. Ютқазганда ҳам уч йилдан бери йўл қўймаган хатоларни такрорлаб ютқазди. Диего Симеоненинг ўғли бундай тарихий натижага ўз дубли билан ҳисса қўшди. Энди «Милан» ва «Рома» пешқадамдан тўрт очкога ортда қолишмоқда. Бугунги А серия учун шунинг ўзи ҳам катта гап.\nЕвропада етакчи «Монако»\nФранцияда эса бу йилги вазиятга Германияга ўхшаб кетмоқда. «ПСЖ» яккапешқадамлик қилмай қўйганига анча бўлди. Орада «Ницца» фарқни ҳаттоки 6 очкогача оширганди. Бироқ сўнгги турга келиб бу фарқ 1 очкогача қисқарди. Лекин «Ницца» амалдаги чемпиондан кўра, «Монако» кўпроқ хавф солмоқда. Европа чемпионатларида сермаҳсуллик бўйича етакчилик қилаётган Жардим шогирдларига бу борада «Реал», «Барселона», «Манчестер Сити» ёки «Ливерпуль» каби голни севадиган жамоалар ҳам рақобат кўрсата олмаяпти. Ўз навбатида жамоа қарийб 50 йилдан буён Франция чемпионатида кузатилмаган сермаҳсулликни намойиш этиб келмоқда.\nРоссия чемпионатида ҳам драматик учрашувлар бўлиб туради. Лекин кеча «Краснодар»да кечган ўйин каби триллер яқин йиллар ичида Россия чемпионати доирасида кузатилмаган бўлса керак. 86 дақиқа мобайнида гол киритилмаган ўйинда, аввалига Дзюба меҳмонларни ҳисобда олдинга олиб чиққди. Ҳаммаси «Зенит»нинг ғалабасига қараб кетаётганди, лекин... 90+2 дақиқада аввалига Марат Измайлов ҳисобни тенглаштирди. Ҳакам ҳуштаги чалиниши арафасида эса Окриашвили краснодарликларга ғалаба келтирган голни, йўқ суперголни киритди. Агар сизда эҳтиросларга, асаббузарликларга бой ўтган учрашувни жонли кўриш имконияти бўлмаган бўлса, такроран албатта кўринг. Ҳеч бўлмаса хавфли вазиятларини кузатинг. Афсусланмайсиз.\nУик-эндга яна бир қатор эътиборли вазиятлар кузатилди.\nАгуэронинг навбатдаги муваффақияти, «Суонси» ва «Кристал Пэлас» ўртасида кечган қувлашмачоқ ўйинларни ҳам шулар жумласига киритиш мумкин.\nЭл Класикога бош ҳакам тайинланди\n«Барселона» бош мураббий билан ҳамкорликни узайтирди\nБартомеу Неймарнинг «Барселона»га қайтиши ҳақидаги миш-мишларга изоҳ берди


Обама телевидение ходимларини мусулмонлар образини бир томонлама ёритгани учун танқид қилди\n15:41 / 04.02.2016\nАҚШ президенти Барак Обама телевидение ходимларини сериалларда мусулмонлар образини бир томонлама ёритгани учун танқид қилди. Deadline хабарига кўра, президент мазкур танқидий фикрларни Балтимордаги масжидга ташрифи чоғида билдириб ўтган. Қайд этилишича, Обама президент сифатида илк бор масжидга ташриф буюрди.\nОбаманинг сўзларига кўра, Америка телешоуларида миллий хавфсизлик масалаларига боғлиқ бўлмаган мусулмон-қаҳрамонлар ҳам бўлиши керак. Давлат раҳбари телеканаллар эфирида қора танли кишилар тасвирланмаган даврларни эсга олиб ўтди.\n“Сиз жамиятимизнинг асл қиёфасини намойиш этган ҳолда яхши ҳикояларни сўзлаб беришингиз мумкин”, - деди у.


Ўзбек олимлари ипак қурти чиқиндисини утилизация қилишнинг янги технологиясини таклиф этди - Anhor\nAnhor Все посты Ўзбек олимлари ипак қурти чиқиндисини утилизация қилишнинг янги технологиясини таклиф этди\nЎзбек олимлари ипак қурти чиқиндисини утилизация қилишнинг янги технологиясини таклиф этди\nЎзбекистон Полимерлар кимёси ва физикаси институти ипак қуртини чиқиндисиз қайта ишлаш технологиясини ишлаб чиқиш ва жорий этиш устида ишламоқда, дея хабар беради Ut.uz.\nМаълумки, пилла ғумбаги табиий ипак ишлаб чиқаришида чиқинди сифатида қолади. Ушбу хомашё манбаи хитин, хитозан, ғумбак мойи, органоминерал ўғитлар ва иқтисодиётнинг турли соҳаларида қўлланадиган оқсилли маҳсулотларни олиш учун истиқболли база бўлиб хизмат қилиши мумкин. Бир неча йил олдин Полимерлар кимёси ва физикаси институти ушбу ғоя устида ишлашни бошлаганди.\nХитозан асосидаги “Ўзхитин” препарати бу борада натижага эришилган илк маҳсулотга айланди. Мазкур препарат сабзавот ва полиз экинларининг уруғларига кўчатсиз усулда экиш даврида ишлов бериш технологияси ва уларни капсулалаштиришда қўлланади. Бу уруғнинг бир текис униб чиқиши, ўсиши, ривожланиши ва экинларнинг ҳосилдорлигини оширишга кўмаклашади. Хусусан, сабзавот ва полиз экинларининг ҳосилдорлиги ҳар бир гектар ерга 4-7 тоннага ошади.\nШунингдек лаборатория мутахассислари ишлаб чиқаришга жорий этиш учун ғумбак мойини олиш технологиясини ишлаб чиқди ва тайёрлади. Ушбу мой фармацевтика, тиббиёт, парфюмерия саноати, паррандачилик, балиқчилик соҳаларида катта талабга эга.\nСўнгги пайтларда олимлар нанотехнологиялардан фойдаланган ҳолда чиқиндиларни қайта ишлаш усуллари устида ишламоқда. Хитозаннинг сувда эрийдиган ҳосилалари бўлган карбоксиметиласкорбат ва сульфоаскорбат моддаларини яратиш – ана шундай йўналишлардан бири ҳисобланади. Ушбу моддалар тиббиётда, қишлоқ хўжалигида, биотехнологияларда, парфюмерия ва бошқа соҳаларда қўлланади. Мазкур технологияларнинг ривожланиши хусусиятлари яхшиланган нанополимерларни яратиш билан боғлиқ.\nБундан ташқари, хитозаннинг поливалентли металлар билан наноструктурланган металлкомплекслари устида ишланяпти. Улар қишлоқ хўжалик экинларини касалликлар ва зараркунандалардан ҳимоя қилувчи биологик фаол, экологик хавфсиз препаратларни ишлаб чиқиш учун зарур. Ушбу бирикмалар ўзининг биологик мувофиқлиги, биологик парчаланиши, токсиклик даражасининг пастлиги ва арзонлиги билан афзал. Улар экология тизимига салбий таъсир кўрсатмайди, енгил модификацияланади.\nЎзбекистонлик чегарачилар тожикистонлик чўпонларни чорвасига қўшиб ҳибсга олди